text:
Libya
Nagsasabtan: 27°N 17°E / 27°N 17°E
Ti Libya (Arabiko: ليبيا, Berber: ⵍⵉⴱⵢⴰ, Libya) ket maysa a pagilian idiay Maghreb a rehion iti Amianan nga Aprika a nabeddengan babaen ti Baybay Mediteraneo iti amianan, ti Ehipto iti daya, ti Sudan iti abagatan a daya, ti Chad ken Niger iti abagatan, ken ti Arhelia ken Tunisia iti laud.
Nga adda iti gangani a 1.8 riwriw kuadrado kilometro (700,000 sq mi), ti Libya ket isu ti maikatlo a kadakkelan a pagilian idiay Áprika babaen ti kalawa, ken ti maika-17 a kadakkelan iti lubong.[5] Ti kadakkelan a siudad ket ti, Tripoli, a pagtaengan daytoy kadagiti 1.7 a riwriw iti 6.4 a riwriw a dagup a populasion iti Libya. Dagiti tallo a tinawtawid a paset iti daytoy a pagilian ket ti Tripolitania, Fezzan ken Cyrenaica.
Idi 2009 ti Libya ket adda ti kangatuan ti HDI idiay Aprika ken ti maikapat a kangatuan ti GDP (PPP) tunggal maysa a tao idiay Aprika, a kalpasan laeng ti Seychelles, Guinea Ekuatorial ken Gabon. Ti Libya ket adda ti maika-10 a napasingkedan a reserba ti lana iti ania man a pagilian iti lubong ken ti maika-17 a kangatuan ti panagpataud ti petrolio.[6]
A kas nagbanagan ti Sibil a Gubat ti Libya, ti Libio nga Arabo a Jamahiriya , a daytoy ket addan iti 34 tawtawen, ket narabba ken ti Libya ket simrek iti paset ti panawen a panagturay babaen ti panagbalbaliw nga administrasion a tinawtawagan a ti Nailian a Pagibaliwan a Konsilo.[7] Ti NTC ket nangibaga ti panggepenna a mangimaton ti umuna a paset iti panagibaliwan ti batay-linteg a demokrasia, a kalpasan daytoy ket nangitonton nga agikkatto para iti maysa a representatibo a lehislatura.[8]
Dagiti nagibasaran[urnosen | urnosen ti taudan]
- ^ http://www.nationalanthems.info/ly.htm
- ^ http://ntclibya.com/InnerPage.aspx?SSID=26&ParentID=20&LangID=1
- ^ a b c d "Libya". Internasional a Pundo ti Panguartaan. Naala idi 2012-04-17.
- ^ "2014 Human Development Report Summary" (PDF). United Nations Development Programme. 2014. pp. 21–25. Naala idi 27 Hulio 2014.
- ^ U.N. Demographic Yearbook, (2003), "Demographic Yearbook (3) Pop., Gatad iti Pop. Dumakkel, Kalawa ti Rabaw ken Densidad", Estadistika a Dibision ti Nagkaykaysa a Pagpagilian. Naala idi Hulio 15, 2006.
- ^ Tinawena Pakdaar ti Estadistika, (2004), "Napasingkedan a reserba ti lana babaen ti pagilian, 1980–2004", O.P.E.C.. Naala idi Hulio 20, 2006.
- ^ "Ipaammo ti Konsilo". Nailian a Pagibaliwan a Konsilo ti Libya. Naala idi 23 Oktubre 2011.
- ^ Birsel, Robert (31 Agosto 2011). "Dagiti baro nga agturay ti Libya ket agiyaddang para iti panagbutos". Reuters. Naala idi 24 Oktubre 2011.
- Libya
- Dagiti pagilian idiay Aprika
- Dagiti pagilian ti Amianan nga Aprika
- Dagiti pagilian ken teritorio nga agsasao ti Arabiko
- Dagiti estado a kameng ti Kappon ti Aprika
- Dagiti estado a kameng ti Liga ti Arabo
- Dagiti pagilian ti Baybay Mediteraneo
- Dagiti nabingbingay a rehion
- Dagiti estado a kameng ti GPAP
- Dagiti estado a kameng ti Organisasion ti Islamiko a Pagtitinnulongan
- Dagiti estado a kameng ti Nagkaykaysa a Pagpagilian
- Dagiti estado ken teritorio a nabangon idi 1951


c: text/html

text:
HAWAII – Nagsapata dagiti kabarbaro nga opisial ti United Filipino Council of Hawaii (UFCH) bayat ti kombension ti gunglo a naangay ditoy itay nabiit.
Da Maui Mayor Charmaine Tavares ken Maui Council Chairman Danny Mateo ti namagsapata kadagiti baro nga opisial ti UFCH, maibilang nga statewide organization dagiti Filipino, bayat ti nasao a konbension a naangay iti Mitchell Pauole Center, Molokai idi Hulio 25-26.
Dagiti kabarbaro nga opisial ti UFCH: Eddie Agas, Sr. president; Carlota Ader, vice president; Lynne Gutierrez, secretary; Ben Cabreros, treasurer; ken Bernadette Fajardo, auditor.
Dagiti Board of Governors: Amado Yoro, Oahu; Philip Alcain, Oahu; Cleo Bala Casino, Oahu; Edwin Ranan, Big Island; Jean Sumagit, Lanai; Moses Luczon, Molokai; Ryan Piros, Maui; Abe Iloreta, Kauai; ken Ireneo Soriano, Kauai.
Dagiti Island Council Presidents: Danny Villaruz, Oahu; Melba Acedo, Big Island; Juan Degamo, Lanai; Benny Piros, Molokai; Herman Andaya, Maui; ken Liza Trinidad, Kauai.
Ti Molokai Filipino Community Council nga ipanguluan ni Benny Piros ti nangisagana ken nagsangaili iti nasao a konbension a kangrunaan a sangaili da Rep. Gilbert Agaran, annabo ti Pinili, Ilocos Norte, Maui Mayor Charmaine Tavares ken Maui County Council Chairman Danny Mateo, ken dadduma pay a sangaili manipud iti Ilocos Norte.#

robotstxt: allowed

filter: keep


text:
SAN ILDEFONSO, Ilocos Sur – Mapapati a nginerngeran ti maysa a bulos nga aso daytoy suspek a puon ti nakaiskopetaan ken nakatayanna.
Napasamak daytoy idi sardam ti Mayo 14 sadiay Barangay Bahet ditoy nga ili ket nabigbig ti pimmaltog iti aso a ni Alex Bersamina y Pastor, 18, baro, lumugar met laeng iti nadakamat a barangay.
Maysa met laeng a lumugar, ni Philadelphia Rafin y Pastor, ti nangireport iti polis iti insidente.
Segun ken ni Rafin, idi agarup 4:30 ti malem ti Mayo 14, limmabas ni Alex iti balay ti nagpulong idi pinaltogan daytoy ti bulos nga asona iti namitlo a beses babaen ti air gun a puon ti nakatayan daytoy.
Ngem mapapati a nginerngeran ti aso ti suspek a puon ti panang-eskopeta daytoy iti animal.
Kas maibatay iti Animal Welfare Act, panagsalungasing iti linteg ti panangdangran kadagiti animal a pakaibilangan iti aso.#


text:
CANDON CITY – Natakawan itay nabiit ti maysa a night club ditoy a nakapukawan kadagiti nadumaduma a cellphone ken kuarta.
Nagpulong iti polis ni Jimmy Norombaba, 46, residente iti Barangay Paras ditoy, manager ti Encks Night Club and KTV Bar, a tinakaw ni Marvin Palacpac, stay-in helper ti klub, residente iti Bantay, Ilocos Sur ti 12 a cellphone ken sumurok-kumurang P100,000 a naikabil iti kabinet.
Nakasarak dagiti inbestigador iti plais a mapapati nga inaramat ti suspetsa a pinangdadael iti locker ti kabinet a nakaikabilan dagiti selpon ken kuarta.
Mabirbirok ita ti suspetsa. (Danny Antalan)


text:
BANAYOYO, Ilocos Sur – Madama ti pannakapasimpa ti municipal health clinic ditoy nga ili, daytoy ti impakaammo ni Mayor Severino Galanga itay nabiit.
Kinuna ni Galang a mapaspasimpa ti klinika aglalo ti laboratory room kas paset ti panggep ti lokal a gobierno nga idauluanna a mangingato iti kalidad ti serbisio ti salun-at ditoy nga ili.
Impalgak pay ti mayor nga adda pondo nga impaay ti Department of Health para iti pannakabangon ti lying-in clinic wenno pagganakan ditoy nga ili.
Kinuna ni Galanga a gimmatangda iti lote iti abay met laeng ti munisipio a pakaipatakderan ti lying-in clinic.
“Saan ngaminen a maipalubos ti ina nga aganak iti balayda isu a kasapulan ti pannakabangon iti lying-in clinic,” kinuna ti mayor. (Danilo Antalan)


text:
BANGUED, Abra – Kinuna ti dadaulo ti National Irrigation Administration a maituon iti irigasion ti proyekto ti ahensia nga idauluanna tapno makalung-aw ti probinsia kas maysa a kakurapayan iti Cordillera.
Kinuna ni NFA Administrator Marcelino Tugawen, Jr. nga adda pammilin ni Pres. Gloria Macapagal Arroyo a maikkan dagiti irigasion iti Abra iti prioridad ket iti pannakaiparang ti proposed a proyekto iti Presidente, adu dagiti saludsodna no mano ti maserbian a mannalon, kasano kalawa ti maikkan iti irigasion ken dadduma pay.
Itay nabiit, iti panagbisita ni Pres. Gloria Macapagal Arroyo ditoy, imbatadna a ti agrikultura ti maysa kadagiti prioridad a programa ti administrasionna kadagiti sumaruno a tawen.
Inrusat pay ti Presidente ti Abra Sustainable Agriculture Development (Asad) program a mangitag-ay kadagiti marigrigat a lugar ditoy tapno agbalinda a self-sufficient nga agtaltalon a komunidad.
Rinuk-atan ti Presidente ti P100 milion para iti operasion ti programa a manamnama a mangsaklaw iti rinibu nga ektaria a kataltalonan ken mangipaay iti panggedan kadagitoy a lugar.
Kinuna ni Tugawen nga ipamusposan ti opisinana a mapaalisto ti trabaho iti nasao a proyekto a manamnama a mangbenepisio iti nasurok 1,000 a mannalon iti pannakapasayak ti nasurok 2,000 nga ektaria ti kataltalona.
Uppat a lugar ti pakaiyimplimentaran ti proyekto a pakairamanan ti ili ti Manabo, Lagayan, Pilar ken La Paz.#


text:
STO. DOMINGO, Ilocos Sur – Dua nga ubbing ti nalmes maigapu iti pannakatnagda iti karayan bayat ti panagay-ayamda sadiay Barangay Paras ditoy nga ili idi malem ti Enero 14.
Iti report manipud iti polis ditoy, nalmes da Gabriel Tacata y Tabion, 3, ken Chris Tabion y Fabo, 2, agpada a residente iti nadakamat a barangay gapu ta nakaruskosda bayat ti panagay-ayamda iti likud ti balay ti maysa nga Eric Tacata y Torrijas nga adda iti asideg ti karayan.
Iti insayangkat dagiti lumugar a search and rescue operation, naitakdangda ni Chris idi agarup 5:10 ti malem ken ni Gabriel idi agarup 6:00 ti malem iti dayta met laeng a petsa.
Naideklara dagiti dua nga awanen ti biagda idi maidanonda iti ospital.
Saan a nailanad iti blotter no sadino ti ayan dagiti nagannak dagiti ubbing idi napasamak ti insidente.#


text:
SAN JUAN, Ilocos Sur – Pinaltogan ti ama ti anakna gapu laeng iti riri iti alad iti nagbaetanda sadiay Barangay Nagsupotan ditoy nga ili idi aldaw ti Hulio 18.
Naiyospital ni Reynaldo Serna y Talla, 48, naasawaan, mannalon, gapu iti sugatna iti likud ti kannawan a tumengna kalpasan a pinaltogan ti amana a ni Rufino Serna y Bolando, 80, balo.
Sakbay ti insidente, kiniddaw ni Reynaldo a maikkat ti alad iti nagbaetan ti balayda ngem mapapati a di kayat ti lakay a nagtungpal iti panagsubang ken panangpaltogna iti anakna.
Naitaray ni Reynaldo iti Pira Hospital iti Cabugao para iti pannakaagas ti sugatna idinto a boluntario a simmuko ni Rufino kadagiti nagresponde a polis.
Insuko pay ti lakay ti Gauge 12 shotgun a nagmarka iti Armscor 12 GA. 3, Chamber Proof Tested model M30BG nga addaan serial number 1258856.
Lisensiado ti paltog ket agpasonto inton Pebrero 22, 2016.#


text:
Arig nagmanto ti lubongko kadagiti simmarsaruno nga aldaw, Manong Danny. Sinangsangitak iti kaltaang ti rabii, no kasdiay a nargaanen ti turog dagiti annakko, ti nagbanagan ti ayan-ayatmi ken ni Arthur. Kasla di maako ti riknak a kasta lattan ti pannakaburak ti mabukbukel a napintas a langenlangenmi.
No dadduma, sumken ti gurak ken ni Angelo gapu iti kinamanagimbubukodna. Adda rumkuas a pungtot iti kaunggak ngem pilitko nga alay-ayan tapno saan nga agtungpal a lunod. Wen, Manong Danny, iti baet ti saan a pannakaawat ti anakko a lalaki iti sasaadek, saanko a kabaelan nga iwaksi a kas anak. Ammok a patpatgen ti anakko daydi amana ket saanna a maako a masuktan iti sabali. Iti naganus a panunotna, ti panangsungbatko iti ayat ni Arthur ket kaibatoganna ti panangliputko iti daydi amana.
Ngem ammo ti Dios a pinilitko a pagturayen ti panunotko a saankon a kasapulan ti sabali a takiag a mangilangoy kadagiti annakko. Ngem ad-adda a nagturay ti pitik ti pusok. Ay-ayatek ni Arthur ket ninamnamak a mabukel ti maysa a natibtibker a pagtaengan iti dennana. Ngem anian ta saan a maawatan ni Angelo.
Kalpasan ti makabulan, naggawid ni Angelo ditoy balay. Inawatko ti anakko a kasla awan naglasat a sakit ti nakem iti nagbaetanmi. Pinilitko a paragsaken ti rupak iti denna dagiti annakko nangruna ken ni Angelo.
Iti panagtuloy ti inaldaw-aldaw a panagbiagmi, kaarigko ti robot a nakuerdasan, agtigtignay, awanan rikna ken direksion. Dimlaw ni Cely gapu iti kaawan ganaygayko ken ti ikukuttongko. Indagadagna ti panagbakasionko. Ngem imbagak a kabaelak nga ibaklay ti problemak ket aglunitto met la ti sugat nga inukritan ti ipapanaw ni Arthur iti biagko.
Ngem maysa a malem, bayat ti panaggawidmi ken ni Cely manipud iti opisina, kellaat lattan a naulawak. Sakbay a napukaw ti puotko, nakitak ti napardas nga isusungad ti maysa a kotse ket dungparennakon….
Puraw a bobeda ti namulagatan dagiti matak. Idi padasek ti bumangon, nakariknaak iti saem iti ulok.
“Dika pay agkutkuti, ‘Mang,” nangegko ti timek ni Angelo. Isu gayam ti mangbanbantay kaniak.
Naammuak a nagpatulong ni Cely kadagiti tattao ket intaraydak iti ospital. Adu ti dara a nagsayasay iti nadunor nga ulok a naitupa iti kalsada ket kasapulan ti blood transfusion.
Nagtelepono ni Cely ken ni Arthur. Agpada ti tipo ti darami ket isun ti nangted iti dara a kasapulak.
“Naisalakankan, ‘Mang,” pinisel ni Angelo ti dakulapko. “Pakawanennak koma iti kinakiting ti panunotko.”
Namrayak la ti immisem ket pinidilko ti timidna. “Ammo ti Dios no kasano ti panagayatko kenka ken daydi Papangmo, Anak,” nakunak.
“Naamirisko itan a natayen ni Papang ket karbengam met ti sumapul iti sabali a ragsak. Diak mapakawan ti bagik no dakes ti napasamakmo gapu laeng ta diak maawat dayta a kinapudno,” nagarubos ti lua ni Angelo.
Diak nakatimek. Namrayak laengen nga inaprosan ti buok ti anakko.
“Ngem saan pay a naladaw ti amin, ‘Mang,” nakuna ni Angelo. “Maawatkon nga agbalin nga amak ni Tata Arthur… ay, dadi gayam!”
Nailukat ti ridaw. Nailua ni Arthur. Umis-isem a mangkitkita kadakami nga agina.
Nagiinnuna dagiti lua a nagayus iti pingpingko idinto a nagallatiw ti matak kadagiti dua nga ipatpategko iti biag. Ad-addan ti panagganug-ogko idi arakupendak a dua.
Daytoyen ti pagpatinggaan ti pakasaritaak, Manong Danny. Sapay koma ta nakaited daytoy iti adal kadagiti agbasbasa ket agbalin a pagsarminganda iti panagdaliasatda iti nasiit a dalan ti biag.#


text:
Peninsula Malayo
Ti Peninsula Malayo (Malayo: Semenanjung Tanah Melayu, سمننجوڠ تانه ملايو ; Tailandes: คาบสมุทรมลายู, RTGS: Khapsamut Malayu, panangibalikas [kʰâːp.sā.mùt mā.lāː.jūː]) ket ti peninsula idiay Abagatan a daya nga Asia. Ti masa ti daga ket agarup nga agpaamianan-abagatan ken iti pagpatinggaanna, ket ti akin-abagatan unay a punto ti nangruna a daga ti Asia. Ti lugar ket aglaon iti akin-abagatan unay nga ungto ti Myanmar, Malaysia Peninsular ken Akin-abagatan a Tailandia.
Ti Banbantay Titiwangsa ket parte ti sistema ti Turturod Tenasserim, ken mangporma ti duri ti peninsula. Mangpormada ti akin-abagatan unay a seksion ti tengnga a kordiliera a mapan manipud iti Tibet babaen ti Ismo Kra (ti kaakikidan a punto ti Peninsula) aginggana iti Peninsula Malayo.[1] Isina ti Lingsat ti Malaka ti Peninsula Malayo manipud iti isla ti Indonesia iti Sumatra bayat a ti abagatan nga aplaya ket naisina manipud iti isla ti Singapur babaen ti Linglingsat ti Johor.
Dagiti nagibasaran[urnosen | urnosen ti taudan]
- ^ The Physical Geography of Southeast Asia, Avijit Gupta
Dagiti silpo ti ruar[urnosen | urnosen ti taudan]
Midia a mainaig iti Peninsula Malayo iti Wikimedia Commons


text:
Billit
Dagiti billit (klase Aves) ket nadutdotan, napayakan, dua ti sakana, endotermika (nabara ti dara), agititlog, a bertebrado nga ay-ayup. Nga adda dagiti agarup a 10,000 sibibiag a sebbangan, isu dagitoy ti kaaduan a bertebrado a klase dagiti bertebrado a tetrapodo. Amin dagiti agdama a sebbangan ket tagikua ti subklase ti Neornithes, ken agnaed kadagiti ekosistema iti ballasiw ti lubong, manipud iti Artiko aginggana idiay Antartiko. Dagiti sibibiag a bilbillit ket sumakopda kadagiti kadakkel manipud iti 5 cm (2 in) Bee Hummingbird aginggana iti 2.75 m (9 ft) Abestrus. Ti posil a rehistro ket mangituding a dagiti billit ket rimsua iti kaunegan kadagiti terepodo a dinosaurio idi panawen ti Hurasiko a paset ti panawen, idi agarup a 160 riwriw a tawtawen. Dagiti Paleontologo ket maikapanunutanda dagiti billit nga is-isu laeng dagiti klado dagiti dinosaurio a nagbiag manipud iti Kretaseo–Paleoheno a pasamak ti panagawan idi 65.5 (Ma).
Dagiti moderno a billit ket naidasig babaen kadagiti dutdot, ti maysa a sippit nga awan ti ngipen, ti panagitlog dagiti natangken ti kontsana nga itlog, ti maysa a nagato a metaboliko a grado, adda ti uppat a kamara a puso, ken ti maysa a nalagan ngem natibker a tultulang. Dagiti amin a sibibiag a sebbangan iti billít ket adda kadagiti payak malaksid laeng ti awan tattan a saan a tumaytayab a moa iti Baro a Selanda. Dagiti payak ket dagiti naparangay a takiag, ken kaaduan kadagiti sebbangan ti billit ket makatayab. Dagiti saan a makatayab a billít ket mairaman dagiti ratida, dagiti pinguino, ken dagiti adu pay a naipagduduma a endemiko a sebbangan ti isla. Dagiti billít ket addaanda kadagiti naisangsangayan a panagpalpa ken panaganges a sistema a dagitoy ket nasayaat a naampon para iti panagtayab. Adda dagiti dadduma a billít, a naipangpangruna dagiti korbidos ken dagiti loro, ket maysa dagitoy a nasaririt a sebbangan ti ayup; adu dagiti bilbilang iti sebbangan ti billit a napalpalliwan nga agar-aramid ken agus-usar ti ramramit, ken adu kaditi sosial a sebbangan ket mangipakpakita ti kultural a panagiyallawat iti panakaammo kadagiti ballasiw a kaputotan.
Adu kadagiti sebbangan ket gumon-od iti tinawen nga adayo a panagakar, ken adu pay dagiti agar-aramid iti basbassit ken saan nga agnanayon a panagakar. Dagiti billit ket sosialda; dagitoy ket makisinnaritada nga ugusar kadagiti makita a senial ken babaen kadagiti panagtawag ken kankanta, ken makibinglayda kadagiti sosial nga ug-ugali, a mairaman ti panagtitinnulongan a panagtaraken ken panaganup, panagpangen, ken panag-ummong dagiti balang. Ti nawatiwat a kaaduan dagiti sebbangan ti billít ket sosial a monagamo, kadawyan para iti maysa a panawen a panagtaraken, ken sagpaminsan pay nga adu a tawen, ngem manmano iti amain a kabibiagda. Adda dagiti dadduma pay a sebbangan a poligamo ("adu kadagiti babbai") wenno, manmano, a poliandriko ("adu kadagiti lallaki") a panagtaraken a sistema. Dagiti itlog ket kadawyan a mayitlog iti maysa nga umok ken mapessaan babaen dagiti nagannak. Kaaduan kadagiti billit ket adda iti napaatiddog a panagaywan kalpasan ti panagpessa.
Adu kadagiti sebbangan ket importante para iti ekonomia, a kaaduan a taudan iti makmakan babaen ti panaganup wenno panagtaraken. Adda dagiti sebbangan, a naisangsangayan dagiti agkankanta a billit ken dagiti loro, ket nadayeg dagitoy nga abalbalayan nga ayup. Dagiti dadduma pay a panagusar ket maiaraman ti panag-apit iti guano para ti panag-usar nga abuno. Dagiti billit naisangsangayan a piguro iti amin nga aspeto iti kultura ti nagtagitaoan manipud iti relihion aginggana ti daniw ken dagiti nadayeg a musika. Agarup a 120–130 a sebbangan ket nagbalin nga awanen a kas ti nagbanagan iti aramid ti tao manipud idi maika-17 a siglo, ken dagiti gasgasut a naskbayan pay. Iti agdama, agarup a 1,200 a sebbangan dagiti billit ket maipangta ti pannakaawan babaen dagiti inar-aramid ti tao, ngem adda met dagiti ganetget a maar-aramid para iti panagsalaknib kaniada.
Dagiti nagibasaran[urnosen | urnosen ti taudan]
- ^ Brands, Sheila (14 Agosto 2008). "Systema Naturae 2000 / Pannakaidasig, Klases Aves". Gandat: Ti Taxonomicon. Naala idi 11 Hunio 2012.


text:
Kapitulo 6
Aguummong dagiti Nephite iti ili ti Cumorah para iti maudi a pannakigubat—Ilemmeng ni Mormon ti sagrado a kasuratan iti turod ti Cumorah—Agballigi dagiti Lamanite, ket madadael ti pagilian dagiti Nephite—Ginasgasut a ribu ti mapapatay iti espada. Agarup K.P. 385.
1 Ket ita igibusko ti kasuratak maipapan iti apannakadadael dagiti kailiak, dagiti Nephite. Ket napasamak a dinarupmi dagiti Lamanite.
2 Ket siak, ni Mormon, sinuratak ti ari dagiti Lamanite, ket dinawatko kenkuana a palubosannakami kadagiti taomi nga aguummong iti adaga ti Cumorah, iti turod a managan Cumorah, ket mabalinmi ti makiranget kadakuada idiay.
3 Ket napasamak nga impaay kaniak ti ari dagiti Lamanite ti banag a dinawatko.
4 Ket napasamak a nagturongkami iti ili a Cumorah, ket impatakdermi dagiti toldami iti lawlaw ti turod a Cumorah; ket daytoy ti daga nga aduan iti danum, karayan, ken burayok; ket namnamaenmi a madaegan ditoy dagiti Lamanite.
5 Ket kalpasan ti tallo-gasut-ken-walopulo-ket-uppat a tawen, naummongmi aminen dagiti natda a taomi iti daga a Cumorah.
6 Ket napasamak nga idi naummongmi amin dagiti taomi iti daga ti Cumorah, adtoy siak, ni Mormon, nangrugi a lumakayen; ket ammok a daytoy ti maudi a pannakiranget dagiti taok, ken gapu ta imbilin ti Apo a saanko nga ipalubos a matinnag iti ima dagiti Lamanite ti nasagraduan a kasuratan a tawidmi kadagiti ammami, (gapu ta mabalin a dadaelen ida dagiti Lamanite) ngarud inaramidko adaytoy a kasuratan manipud iti pinanid ni Nephi, ket bindulinko iti turod ti Cumorah dagiti amin a kasuratan a naitalek kaniak babaen ti ima ti Apo, malaksid ckadagitoy sumagmamano a pinanid nga intedko iti anakko a ni dMoroni.
7 Ket napasamak a dagiti taok, a kaduada dagiti assawa ken annakda, nakitada ita ti abuyot dagiti Lamanite nga umasideg kadakuada; ket iti dayta nakaal-alingget a buteng iti patay ti nangpunno iti barukong dagiti amin a nadangkes, ket nagurayda nga umawat kadakuada.
8 Ket napasamak nga immayda makiranget kadakami, ket napnuan iti buteng ti tunggal kararua gapu iti kaadu ti bilangda.
9 Ket napasamak a nakirangetda kadakami iti espada, ken iti bai, ken iti pana, ken iti wasay, ken amin a kita ti armas ti gubat.
10 Ket napasamak a napasag dagiti taok, wen, uray ti sangapulo a ribu a kaduak, ket napasagak a nasugatan; ket linabsandak ket saanda a ginibusan ti biagko.
11 Ket idi nauloyanda aamin dagiti taok malaksid kadagiti duapulo-ket-uppat a kaduami, (maysa kadakami ti anakko, ni Moroni) ket dakami a nakalasat, naimatanganmi iti kabigatanna, idi agsubli dagiti Lamanite kadagiti kampoda, manipud iti tuktok ti turod ti Cumorah, ti sangapulo a ribu a taok a napasag, iti sangok.
12 Ket naimatanganmi met ti sangapulo a ribu a tao nga indauluan ti anakko a ni Moroni.
13 Ket adtoy, napasag met ti sangapulo a ribu ni Gidgiddonah, ken uray isu iti tengnga.
14 Ket napasag met ni Lamah a kaduana ti sangapulo a ribuna; ket napasag met ni Gilgal ken ti sangapulo a ribuna; ket napasag met ni Limnah ken ti sangapulo a ribuna; ket napasag met ni Jeneum ken ti sangapulo a ribuna; ken ni Cumenihah, ken ni Moronihah, ken ni Antionum, ken ni Shiblom, ken ni Sem, ken ni Josh, napasagda a kaduada ti sagsasangapulo a ribuda.
15 Ket napasamak nga adda pay sangapulo a natay iti espada, a kaduada ti sangapulo a ribu ti tunggal maysa; wen, uray aamin dagiti taok, malaksid ti duapulo-ket-uppat nga adda kaniak, ken ti sumagmamano a naglibas iti akin-abagatan a pagilian, ken ti sumagmano a timmipon kadagiti Lamanite; ket dagiti lasag, ken tulang, ken dara naidarnapda iti rabaw ti daga, a pinanawan dagiti ima a nangpatay kadakuada tapno agbuot iti daga, ken agrupsa ket agsubli iti ina a daga.
16 Ket napno ti kararuak iti leddaang, gapu kadagiti napapatay a taok, ket nagsangitak:
17 O dakayo a makaay-ayo, anian ti ipapanawyo manipud iti dalan ti Apo! O dakayo a makaay-ayo, anian ti panangtallikudyo ken ni Jesus, nga addaan iti silulukat a takiag nga umawat kadakayo!
18 Adtoy, no saanyo nga inaramid daytoy, saankayo koma a napasag. Ngem adtoy, napasagkayo, ket ladingitek ti pannakapukawyo.
19 O dakayo a makaay-ayo nga annak a lallaki ken annak a babbai, dakayo nga amma ken inna, dakayo nga assawa a lalaki ken assawa a babai, dakayo a makaay-ayo, anian a pannakapasagyo!
20 Ngem adtoy, simminakayon ket ti ladingitko saannakayo a maisublin.
21 Ket dumtengton ti aldaw nga ikawes ti ipapatayyo ti kinaagnanayon, ket dagitoy bagi a bukbuklen ita ti panagrupsa nasken nga agbalin a asaan nga agrupsa a bagi iti saan a mabayag; kalpasanna, kasapulan a maisaklang iti pangukoman ni Cristo, a maukom babaen iti aramidyo; ket no nalintegkayo, dakayonto ti maparaburan a kaduayo dagiti ammayo nga immun-una a simmina ngem dakayo.
22 O nagbabawikayo koma sakbay a dimteng kadakayo daytoy dakkel a pannakadadael. Ngem adtoy, awankayon, ket ti Ama, wen, ti Agnanayon nga Ama ti langit, ammona ti kasasaadyo; ket aramidennanto kadakayo babaen ti alinteg ken basina.


text:
CERVANTES, Ilocos Sur – Maysa a paltog ti insuko ti dua a residente iti Sitio Pantay, Barangay San Juan ditoy nga ili iti polis idi agsapa ti Pebrero 24.
Mismo a da Danilo Anga-angan y Inigo, 50, naasawaan, ken Danny Gaburno Apayyo, 55, naasawaan, agpada nga agnaed iti nadakamat a barangay ti nagturong iti kuerpo ti polis ditoy ket insukoda ti maysa a homemade paltik shotgun.
Kinuna dagiti dua a nasarakanda ti paltog iti dalanda nga agturong iti karayan tapno sarungkaranda ti pamupokanda iti lames.
Saan pay nga ammo no asino ti akinkukua iti nasao a paltog.#


text:
Dagiti pagilian ti Oman, Qatar ken United Emirates dagiti pagilian iti Nagtengnga a Daya nga immuna a nangiyetnag ti allagaden ti labor laws maipanggep iti ad-adda a pannakaiyempleo kadagiti umilida ngem dagiti ganggannaet nga obrero. Immuna ti Omanisation a nangrugi pay laeng idi 1988. Nabiit pay laeng a naipatungpal ti Qatarization ngem nakita dagiti agtuturay daytoy a pagilian ti epektona no dagiti met laeng umilida ti ad-adu a trabahador iti maysa a kompania nga agdagup iti 70% ket ti sabali pay a 30% ti pagbibingayan ti isu amin a ganggannaet a mangmangged. Kastoy met laeng ti panggep ti Emirization: mairanud ti kaaduan nga umili iti dayta a nasion kadagiti panggedan.
Saan unay a narikna ti arigengen ti Omanization, Qatarization ken Emirization ta bassit laeng ti bilang dagiti skilled workers ken professionals kadagitoy a lugar. Saan a nangited iti dakkel unay a pannakadayyeg.
Ngem nadayyeg dagiti nasion nga agipatpatulod kadagiti trabahadorda iti Saudi Arabia idi inwaragawag daytoy nga agsardeng nga aggawat pay kadagiti trabahador manipud iti Indonesia ken iti Pilipinas. Daytoy la unay pagiliantayo ti makarikna iti epekto no agtuloy daytoy a panggep ti Saudi Arabia a mangikabassit kadagiti ganggannaet a trabahador tapno dagiti umili ti maisagut kadagiti panggedan ditoy a pagilian.
Marikna unay ti Saudization gapu iti kinadakkel ti bilang dagiti ganggannaet a mangmangged dita a pagilian a pakaibilangan ti pagiliantayo. Saan pay a nairaman ditoy dagiti saan a dukomentado nga OFW. Saan a malibak a nagadu dagiti obrero a saan a dokumentado agsipud ta nagpuslitda a napan agtrabaho dita a pagilian.
Iti daytoy a kaadu ti bilang dagiti mangmangged a Pinoy iti Saudi Arabia, siguradon a dakkel a sakit iti ulo ti sangsanguen dagiti mangtamtaming ti labor sector.
Maysa a nangdegdeg iti dakkel a parikut ket ti pannakairaman dagiti domestic helpers. Kas nadakamaten, naipadamag itay nabiit nga isardengen ti Saudi Arabia ti mangiyempleo kadagiti domestic helpers wenno katulong nga agtaud ditoy pagilian ken iti Indonesia. Kangrunaan a rason dagiti agtuturay iti daytoy a pagilian ti panangitedda iti tiansa kadagiti sabsabali a pagilian a paggapuan kadagiti katulong. Nagapekto daytoy idi Hulio 2, 2011. Kadagiti siguden a nakaempleo, agpatinggada laeng iti dua a tawen a kontrata. Iti uneg ti dua a tawen, nalabit nga addanto pay saan a makabayad nga obrero iti inutangna a ginastosna iti ipapanna panagtrabaho iti Saudi Arabia, lalo dagiti agpapaay a katulong. Ta adu, no di man kaaduan kadagiti DH, ti kimpet iti patadem iti panagaplayda babaen ti panagutangda kadagiti loan sharks wenno dagiti mananggundaway nga usurero ken dagiti agnegnegosio iti 5-6.
Dakkel la unay ti epekto daytoy a tignay ti Saudi government kadagiti pamilia dagiti DH a mangnamnama nga agtaud kadakuada ti gastuen dagiti annak wenno kabsatda nga agbasa – lalona dagiti adda iti kolehio – ta ti arapaap a mangbukel iti naraniag a masakbayan ket matungday wenno agtinnag laengen a bangungot no saan a maikkan ti naan-anay a solusion daytoy a problema.
Itay laeng nabiit, saan a kinayat ti Saudi Arabia a manayonan ti sueldo dagiti DH a US$150-210 iti US$400 ket ti makadakes ita, imbes koma a mapatgan ti kiddawda, naited ketdi kadakuada ti Saudization ken limitado a panawen ti panagserbi.
Gapu iti kinaadu dagiti maapektaran a mangmangged iti Saudi Arabia, agsagrap met dagiti programa ti gobierno mainaig iti pagsayaatan dagiti mangmangged. Iti kinaadun iti bilang ti unemployment wenno awanan iti trabaho iti pagilian, sa iraman ti pannakapaawid dagitoy a mangmangged manipud iti Saudi Arabia kalpasan ti dua a tawen a kontratada, saan laengen a sakit iti tengnged ti marikna no di pay ket agsaknapen iti ulo. Kumarkaro la ketdi a marikna ti irteng iti panagserkan-panagsapul iti trabaho lalo kadagiti katturposna ta mainayon a kakompetensiada dagiti napagawid a mangmangged nga agpaso dagiti kontratada. Kas iti naynay a mapalpaliiw, dagiti addaan iti eksperiensa ti prioridad a maawat ket ad-adda pay nga umilet ti oportunidad ken tiansa kadagiti rinibribu a katturpos nga awanan eksperiensa. Iti daytoy a punto, no saan a maisapulan ti gobierno iti umno a sungbat itoy a parikut, agpeggad la ketdi ti sasaaden ti labor sector.
No ti labor sector ket agngangabit a marpuog, agpeggad nga agsuek, no di man marba ti ekonomia. Daytoy iti mangipaay iti nasaknap unay a social unrest wenno di makaidna a gimong nga agresulta iti ad-adu pay a krimen ken riribuk a sagrapen dagiti umili. Nadagsen unay a sanguen ti social unrest a pinataud ti kinaawan iti pagsapulan, kas iti mapaspasamak iti agdama kadagiti sumagmamano a pagilian.
Ania ti aramiden? Ti pannakaidatag iti kabiitan a panawen ti madagdagus ken kongreto a solusion iti parikut. Madagdagus a solusion tapno maliklikan ti ibungana a pannakautoy iti panaguray iti sungbat ken tapno maikabassit ti tension. Kongreto a solusion, saan a kas iti band aid solution a makunkuna. Tay koma makapnek solusion ken mangibunga iti ad-adu pay a sungbat maipapan kadagiti parikut iti labor sector. Papigsaen koma met ti kasasaad ti labor sector, lalona iti uneg ti pagilian tapno saanen a pumanaw dagiti obrero a mapan agtrabaho iti sabali a pagilian.#


text:
SAN FERNANDO CITY- Dua a mapapati nga extortionist ti inaresto dagiti polis iti entrapment operation nga inwayatda itay Agosto 7 iti national highway a sakup ti Barangay Ligaya, Pagudpud Ilocos Norte.
Tiniliw dagiti polis da Fireman 1st Class Vicente Guitang Manique, 37, naasawaan, mapapati a miembro ti Philippine Navy ken residente iti Centro Uno, Claveria, Cagayan ken ti kaduana a maysa nga Arnold Agbayani Ricardos, 37, ken residente iti Centro 3 iti dayta met laeng nga ili.
Mapapati nga agkikkikil da Manique and Ricardos iti kuarta manipud kadagiti agibibiahe iti tarikayo.
Nakakumpiska dagiti pannakabagi ti linteg manipud kadagiti suspetsa iti 6 a P500 a naaramat a marked money, petaka a naglaon kadagiti personal a dokumento, maysa a Nokia 2100 cellphone, maysa a M16 baby armalite a kuna ni Manique a naiyisio kenkuana, serial number RP 145479, addaan iti long magazine a nagkarga iti 25 rounds ammunitions .
Nakakumpiska pay dagiti operatiba iti maysa a bandoleer nga addaan iti 4 nga atiddog a magasin, M16 rifle a nagkarga iti 158 bala, 1 unit nga ICOM IC-V68 handheld radio and 1 unit nga E-Z Cam Camera iti uneg ti lugan dagiti suspetsa a Mitsubishi nga addaan plate number NSH 121.
Naipan dagiti suspetsa ken dagiti nakumpiska nga armas iti police provincial office para iti dokumentasion ken pannakaipila iti mayannatup a kaso maikontra kadakuada.#


text:
SABADO. Panagsagana iti umadanin a final exam iti kalunesanna. Kalkalpas ni Manne nga inleppas dagiti adu a pradpradiekna a nangibbus iti induldulinna a kuartana. Adda pay la nasurok a sangaribu a bayadanna iti tuitionna agramanen iti bayad ti bordingna. Makumikom iti pangalaanna iti dayta a gatad nangruna ket awan ni Hope a pakiteteksanna ket dina maibaga ti problemana iti balayda.
Naimbag ta simmangpet ni Hope a naggapo iti outingda ket nakiteks ni Manne. Ngem anian a nakakalkaldaang a panunoten a dimteng ti panagtetest ngem awan pay a simmangpet ti pagbayadna. Bimmulod ken ni Hope a nawadwadwad nga adayo ti abastona ngem isuna.
Nammuanna laengen iti sumuno a Huebes kalpasan ti eksamna manipud iti ina ti kailianna a nasabatna iti market nga intaray kano ni manangna ti kuarta a dawdawatenna. Napan kano naggargarampingat iti siudad ti Manila.
Immungton ti pungtotna iti kabsatna. Napunnon ti aanusanna. Inkarina ti panangsungatna kenkuana no agkitada.
Nagawid. Nadanonanna ti inana a nalamiisen a bangkay. Binirokna ti amana, adda iti siled daytoy a kakaasi a mangkepkepkep iti boksitna nga agan-aneng-eng. Pagammuan, nagrungaab ti ubing iti bangir a siled.
Dandani agkolaps ti balasang iti nasangpetanna nga eksena. Nakullaawan ti panagkitana ngem kasla nakitana ti nalawag a langa ti manangna nga agkatkatawa. Nagngaretnget a nangurnos kadagiti alikamenna.
Di pulos am-ammo ti manangna ti napasamak iti pamiliada. Pinanawanna ti ubing iti sidong ti naayat a kaarrubada sa nagsubli iti Baguio.
Sabali manen a tupak ni malas iti biagna, nasangpetanna ti siledna a nangisiten ti kaguduana. Nairaman ti bordingda a nauram. Naimbag ta ti iyal-alikakana a gamengna ket di pulos naan-ano.
Aglaladot a simrek iti paggimongan. Blangko ti rupana. Nasakit ti nakemna iti Dios. Kellaat, nagarubos ti lua iti rimmapis a rupana. Nagdumog ngem nakita ti pastor a nakapuesto iti kasulian a tugaw iti likud.
Nariknana ti apros ti nabara a dakulap."Sister, 'nia ti problema? Amangan no makatulongkami," naalumanay ti sao ti pastor. Inukod daytoy ni Manne iti uneg ti kuarto ta apagisu met a nalpasen ti serbisioda.
"Nasakit ti nakemko iti Dios. Apay a binaybay-anna a patayen ti sakit dagiti nagannakko, apay a nasken a padasek ti kastoy a kinamalas ti biag?"agsinglosinglot ni Manne a timmangad iti nakatakder a pastor.
"Agkararagta ta itdenna kenka ti pigsa a mangkaya kadagita a dadagsenmo," inyarasaas ti pastor. "Dimo kad' malagip ti insaludsodmo idi ken ti sungbatna? Ikararagmo iti Apo nga ikkatenna ti dadagsenmo ket pabang- arenna ti barukongmo."
Kasla adda banag a nagayos iti kaunggan ni Manne idi simmagid iti dakulapna ti adipen ti Dios. Naganges iti nauneg ket kasla bimmaro a namimpinsan ti biagna iti dayta a gundaway.
ITI AGARUP lima a tawenna a nangikarera iti kinamaestrana, nadanonen ti ur-urayenna a pasamak, ti panagmartsana.
Naariwekwek dagiti tattao iti uneg ti tallaong a pakaangayan ti commencement exercise. Adun ti agpipiktiur nga agpamilia iti ruar, nupay agrugi pay laeng ti programa.
Nadungparna ti maysa a babai a nakakibin iti dua nga ubing. Dina inkaskaso daytoy nupay immisem kenkuana ta nataldiapanna da Pastor Reynald nga immuneg iti tallaong.
"Pastor!" ginuyodna ti ima daytoy. "Dimo liplipatan a! Agrugin ti programan!" impalagipna. Ti pastor ti kiniddawna a mangkuyog kenkuana iti entablado iti panangawatna iti diplomana.
“Wen…dika agdanag…." immisem ti pastor.
Umadanin ti naganna a maawagan. Nariknana ti naidumduma a kebbayo ti barukongna. Pinunasanna ti rupana.
" Manne.."
Nagpaiduma ti ragsakna idi nangngegna ti naganna. Timmaliaw iti ummong ngem awan ni Pastor Reynald a nakitana.
Babai ketdi ti immasideg kenkuana. Naklaat. Ni manangna! Adun ti bimmaketan ni manangna! Iti likudan ni manangna, umis-isem ni Pastor Reynald a mangisensenias ti yuulidan iti entablado.
“I-intan, ading…” intanggaya ni manangna ti imana.
Kellaat, namimpinsan a napunas ti bimmantay a sakit ti nakem, gura ken pungtot nga induldulinna iti pusona. Nairut ti panagrakepda.
Impalladaw met ti sap-oy ti angin ti paboritona a kanta:
No tumangadak iti ngato
Ket utobek ti aramidmo
O, ti langit ipalgakna
Apo Dios, nagtan-okka.
Bilbillit iti kayo
Ikankantada't dayagmo
Sabsabong a nalangto
Saksianda't pintasmo
Ket manipud iti indulin iti laem ti puso, naiyaon ti isasangbay ti baro nga agsapa.#


text:
SINAIT, Ilocos Sur – Tallo a mangngalap manipud iti maysa a barangay ditoy nga ili ti tiniliw dagiti fish warden idi Hulio 3 kalpasan a naduktalan dagitoy nga agus-usar iti compressor.
Kinumpiska dagiti fish warden kada Arnold Melendrez, Pedro Ilmeng ken Amboy Libed ti tallo a compressor nga aramat dagitoy iti panagkalapda.
Ngem kalpasan a binagbagaan ida ni Gov. DeograciasVictor Savellano, sinuktan daytoy dagiti nakumpiska a compressor iti iket ken dadduma pay a ramit a pagkalap tapno masigurado a saandan a sublian ti maikaniwas nga aramidda a makadadael iti kabaybayan ti probinsia.
“Sinukatantayo iti iket dagiti natiliw a compressor tapno ipakitatayo a seriosotayo a mangipatungpal iti linteg. Itoy a wagas, maaddaan iti alternatibo dagiti mangngalap ket idiandan ti illegal fishing,” kinuna ti gobernador.
Nupay saan a direkta nga illegal a ramit a pagkalap ti compressor, maus-usar a pagangsan dagiti mangngalap no bumatokda iti baybay tapno kitaenda no adu ti bunggoy ti lames sakbay a bungbongenda dagitoy.
Iti interbio ni Benny Saraos, provincial officer ti Bureau of Fisheries and Aquatic Resources (BFAR), ken ni Danny Tajon iti programa daytoy itay nabiit, kinunana a makaapekto iti salun-at ti panagaramat iti compressor.
Segun ken ni Saraos, makaited iti sakit ti panagusar iti nasao a ramit agsipud ta nakakonekta iti motor ti bangka ket ti asuk ti makina ti angsen ti bumabatok.
Itay nabiit, naisayangkat dagiti panagsanay dagiti reservist ti Philippine Army kas fish wardens idi Mayo babaen ti BFAR tapno agbalinda a katulongan iti pannakapugipog ti illegal a panagkalap iti probinsia.#


text:
Rehion ti Davao
Ti Rehion ti Davao ket maysa a kadagiti rehion iti Filipinas, a nadasig kas Rehion XI. Masarakan iti abagatan-a-daya a deppaar ti Mindanao, ti rehion ket buklen ti 4 a probinsia, ti Tanap ti Compostela, Davao del Norte, Davao del Sur, Davao Oriental ken ti kkabarbaro a napartuar a probinsia ti Davao Occidental. Linalaw ti rehion ti Golpo ti Davao. Ti Siudad ti Davao ti rehional a sentrona.
Dagiti nagibasaran[urnosen | urnosen ti taudan]
- ^ Pakaammo ti Senso ti Filipinas idi 2015 (iti Ingles) naala idi Hunio 10, 2016


text:
Komentario ni Arianna Rabara
Agingga a di agbalbaliw a naan-anay ti sistema ti politika iti Filipinas, agtultuloy a mailumlom ti pagilian iti rigat. Agpannuray ti panagbalbaliw ken panagdur-as ti pagilian iti sistema ti politika. Daytoy a sistema ti naabuso gapu iti panangpanuynoy met laeng dagiti umili kadagiti politiko a kumayetket iti puestoda.
Kitaen laengen, ibagbagada manipud pay idi panawen ti Mankomunidad a saan a rumbeng ti dinastia wenno panagtitinnawid iti takem dagiti pamilia a mabutosan. Ngem no adalentayo ti pakasaritaan, manmano laeng ti nakatungpal iti daytoy a napintas a gagem. Nalaka a sawen ngem narigat nga aramiden.
Rumbeng kadi a pagtitinnawidan ti takem a kas iti mapaspasamak ita iti pagilian? Iti pakasaritaan ti Filipinas, mabilbilang iti ramay dagiti pamilia a nagintaer a mangituray iti pagilian.
Manipud pay magun-od ti Filipinas ti wayawayana idi1946, dagitoy laeng ti nagsisinnublat iti takem: Osmeña. Roxas. Marcos. Macapagal. Estrada. Arroyo. Aquino. Nakatugaw pa la agingga iti agdama dagiti simmarsaruno a kaputotan dagitoy; a kasla ketdin isuda laeng ti napilpili a naikkan iti kabaelan.
Nakarkaron iti benneg ti lokal a politika. Adu a probinsia, ili, ken siudad ti saanen a nagbaliw pay ti agtuturayda. Pagsisinnublatanda lattan ti turay.
Apay a naipalubos a mapasamak ti dinastia wenno panagsisinnublat lattan dagiti sumagmamano a pamilia a mangituray iti pagilian? Apay a saan a naikkan iti gundaway dagiti sabsabali a mabalin a nalalaing koma pay no napalugodan a naipatugaw dagitoy? Kas itay kunadan, basol met laeng dagiti umili daytoy. Nailasagen kadagiti umili ti panangilakoda iti butosda a kas met iti pannakabartek iti turay dagiti adda iti takem.
Kitaen laengen, uray para kapitan laeng iti barangay, gumastosdan iti ginasgasut a ribu a pisos iti eleksion. Mano kadi ti sueldo ti kapitan? Kasano a maabrotna ti gastosna iti dua wenno tallo ribu a pisos a sueldona iti binulan iti tallo a tawen? Kasta met ti mayor, gobernador, kongresista ken senador?
Iti biang dagiti lokal nga opisial, saan a mailibak a no mabalin kayetketanda ti takemda saan a gapu iti sueldoda ta bassit-usit no idilig daytoy iti umis-isem a sumangpet a gasat no kasta nga adda proyekto a sumangbay iti lokalidadda. Dagiti dadduma isuda payen ti kontratista kadagiti maiwayat a proyekto.
Dagiti dadduma, adda met pamendisionda iti ilegal a sugal a kas iti hueteng isu nga ikidemda lattan ti pannakaipalubos ti sugal iti laksid ti kampania ti turay a maiparit daytoy. Ti rasonda, ditoy kano ti paggappuan ti itultulongda kadagiti iturayanda.
Adda metten dagiti naidarum ta pinagbalinda a pagbagasan ti kaha ti turay. Ngem naginad ti panagtulid ti hustisia iti pagilian isu a nawaya latta dagiti naidarum a mangaramid iti kayatda. Dagiti dadduma addada pay laeng iti akem.
Awan pannakapnek. Dayta ti rason no apay a saan nga ipasublat dagiti agtuturay ti takemda. Ipamuspusan ti asawa a senador ti panagdiputado ti asawana, panagmayor ti anakna, ken panaggobernador ti kabsatna. Kasta ti sistema ti politika. No malpas ti terminoda agkandidatoda iti sabali nga akem. Pagtitinnawidanda a talaga.
Dayta ti gapuna no apay nga uray agkakabsat, agpipinnatay payen gapu laeng iti politika. Ti adatna, dagiti paspasurot ti ad-adda a maladdit no kastoy nga eleksion. Nabara dagiti agsusupanget ket dagiti pasurotda ti maipasungalngal kas iti mapaspasamak itiKamindanaoan.
Kaanonto nga agbaliw ken agnakem dagiti botante a Filipino? Agsangitda iti kumarkaro a rigat ti biag ngem isuda met ti mangipatpatugaw kadagiti mangituray kadakuada a kunada a mangilumlumlom iti pagilian iti utang gapu iti nalabes a panagkunniber ken saan a maitutop a panangituray?
Agingga a saan nga agnakem dagiti umili saanto a magun-od ti Filipinas ti naan-anay a pannakawayawaya ken pannakaruk-atna manipud iti pannakailumlomna iti kinakurapay. Agingga nga ipalubosna a magatang ti butosna, awan ti karbenganna nga agriri no ania a klase dagiti mangituray kenkuana. Agingga nga isukatna iti sileng ti pirak ti butosna, kasla isu met laeng a mismo ti nangited iti korona iti impatugawna a mangituray nupay awanan daytoy iti naan-anay a kabaelan.
Nalipatan ngamin dagiti umili a dagiti ipatugawda a mangituray ket iggem met laeng dagiti higante a negosiante a mangtengtengngel iti ekonomia ti Filipinas.Ti agbayad iti utangna a naimbag a nakem iti nangtulong kenkuana a negosiante ti umuna nga aramiden ti nangabak a politiko.
Wen, malipatan ti politiko a dagiti umili a nangipatugaw kenkuana ti nakautanganna iti takem, saan a dagiti negosiante a nangted iti pinagkampaniana. Ket gapu ta napadasanen ti politiko ti ganas ti adda iti turay, maimula iti panunotna a rumbeng a di maipatawid daytoy iti sabali.
Rumbeng kadi a pagtitinnawidan ti takem?


text:
CABUGAO, Ilocos Sur – Nailunsad idi malem ti Pebrero 22 ti CD a nakaipalaonan dagiti kankanta ni ayat babaen ti panangkanta ti bise gobernador ditoy probinsia.
Napauluan iti ‘Lailo ti Ilokano’, nailunsad ti nasao a rekord a nakaipalaonan ti sangapulo ket dua a kanta ni ayat ni Ilokano nga inikkan biag ni Vice Gov. Deogracias Victor Savellano.
Agpaay ti mapastrek iti nasao a CD iti Balay Taripato ditoy ken iti Magsingal, Ilocos Sur a pakatartaraknan dagiti lallakay ken babbaket nga agmaymaysan nga agbibiag ken awanen ti mangkita pay kadakuada.
Naammuan ti Tawid News nga adda 38 a lallakay ken babbaket a matartaraken iti dua a Balay Taripato ditoy probinsia.#


text:
Tattao a Sambal
Dagiti Sambal ket dagiti grupo ti etnolingguistiko a Filipno a kangrunaan nga agtataeng idiay probinsia ti Zambales ken dagiti ili ti Pangasinan ti Bolinao ken Anda. Ti termino ket mabalin pay a mangibaga kadagiti sapasap a mangtagtagitao ti Zambales.
Kadagiti tawen ti 1950, dagiti ginasut a Sambal manipud kadagiti akin-amianan nga ili ti Zambales, ket immalisda ken nagtaengda idiay Quezon, Palawan; daytoy a pataengan ket tinawtawagan iti Panitian. Dagiti agtataeng ket tinawtawaganda ti bagbagida a kas Palawenyong Sambal (Kastila: zambales palaweños) wenno simple laeng a Sambal.


text:
Makais-isem ni Carmela a timmakder iti abay ni Ishty sakbay a makaasideg ni Dan. Limed kadagiti dua, napanna inarasaasan ti para yawag.
“Daytoy a sonata ket nairanta a pagsalaan ti mannurat a patanor ti Nagbayruangan, ni Dan,” inwaragawag ti emcyee.
Kinita ni Dan ni Ishty.
“May I have this dance, baby?”
“Sure, baby,” inyisem met ti balasang.
Bayat ti panagturongda iti salonan, naipatayaben ti “Fall for You” ti Secondhand Serenade.
Agtigtigerger dagiti ima ni Dan a nangiggem iti siket ni Ishty. Kasla dina maiperreng dagiti matana iti balasang. Aminenna, saan a naruam a makisalsala.
“Hold your breath
Because tonight will be the night
That I will fall for you over again
Don’t make me change my mind
I would live to see another day
I swear ”ts true
Because a girl like you is
Impossible to find
Impossible to find.”
“Relax ka lang, baby,” inyarasaas ni Ishty bayat ti panangirakusna kadagiti takiagna iti tengnged ti baro. Iti kinaasidegda iti tunggal maysa, arig agdekketen dagiti barukongda. Marikriknan ni Dan ti bara ti sang-aw ti balasang.
“Ishty, baby, I think I have something to say,” binurak ni Dan ti ulimek iti nagbaetanda.
“Yes?”
“Iti agmakabulan a panagtintinnextta, mariknak nga agayatakon kenka.”
Tinangad ti balasang ni Dan. Husto kadi ti nangngegna? Adtoy ita nga ibagbaga ti baro ti ayatna idinto a kasla dina ammo ti agarem wenno dina masango ti agayat.
“Kunak man no awan ti appealko kenka?”
“Akuek, Ishty, saan a sika ti babai nga arapaapko. Ngem nagbaliwen dayta. Sikan ti sapsapulek iti tunggal aldaw,” pinerreng ti baro ni Ishty.
In-inut a naikawes ti nasam-it nga isem iti bibig ni Ishty.
“Let me hear the words, Mr. Tagupa.”
“I do love you, Ishty.”
“I love you too, Dan.”
Iti dayta a gundaway, awanen ti bibiangda iti aglawlaw. Kasla is-isudan ti tao iti salonan. Sada laeng nagsubli iti tugawda idi malpasen ti sonata.
Makalawas ti napalabas. Bayat ti pannagna dagiti dua iti kadaratan iti igid ti baybay, impakaammo ni Ishty ken ni Dan ti panagsublina iti Manila.
“Dan, baby, agsubliakon sadiay Manila inton bigat,” insadag ti balasang ti ulona iti abaga ti baro.
“Manila? Kunak man no dikan agsubli sadiay?” naisardeng ni Dan ti nagna.
“Innak agatendar iti oathtaking ceremony. Ammom met a kaipaspasak ti licensure exam iti nursing”
“Wen gayam. Pasensiakan, kayatko koma ti kumuyog tapno saksiak ti panagsapatam ngem nagadu met a pakakumikomak ita iti trabaho,” naisennaay ti baro.
“Maawatak met ti situasion, baby.”
“Mano nga aldawmo ngarud iti Manila?” inrakus ni Dan ti imana iti siket ni Ishty.
“ Dua a lawas. Kalpasan ngamin ti oathtaking, lakadekto pay ti lisensiak iti opisina ti PRC. Ikanayonkonto payen ti mangala iti kopia ti transcript of recordsko iti eskuela,” insungbat ti balasang. Iti panunotna, makipagkitanto iti boyprenna sadiay tapno gibusannan ti relasionda. Nupay nabiitda pay ken ni Dan, ammona nga ipatpateg unay ti baro. Saan a kas iti immuna a boyprenna a seloso. Kasla awan panagtalek daytoy kenkuana a gfna. Ket saan a napupuotan ni Ishty nga inagkan ti bibig ni Dan a nakapaspasnek a mangkitkita kadagiti tattao a mangguyguyod iti daklis iti saan unay nga adayo.
Liman nga aldaw ni Ishty iti Manila idi makaawat ni Dan iti text ni Kolo. Iyaw-awisna ti panaginumda iti balayda. Adda kan napateg nga ibagana. Nupay adda koma nasken nga ubraenna, iniddep pay laeng ni Dan ti laptopna. Pinidutna ti kallugongna ket tinurongnan ti motorna tapno pagustuanna ti awis ti gayyemna a kasinsin ni Ishty.
Nakasaganan iti rabaw ti lamisaan ti inumenda a redhorse idi dumanon ni Dan iti balay da Kolo. Adda met dua a natuno a buslogan a pulotanda. Dagus nga inyawat ni Kolo ti bote ti serbesa ken ni Dan. Dandanidan maibbus ti linaon ti ti maikadua a bote idi damagen ni Dan ti gapu ti nangpaayaban ni Kolo kenkuana.
“Bro, saan koma nga agsakit ti nakemmo itoy nga ibagak kenka ngem saanko a mabalin a baybay-an ti panangloko ni kasinsin Ishty kenka,” impormal ni Kolo kalpasan ti panangpaatianna iti bote.
“Ania ti kayatmo a sawen, bro? Awan met ti problema iti nagbaetanmi ken ni Ishty.”
“Bro, kasinsinko ni Ishty ken kayatko la unay no agbalinka a kayongko. Ngem rumbeng laeng a maammuam nga addan boyprenna sadiay Manila a mabalin a kaduana ita,” insennaay ni Kolo. “Dakkel ti babawik a nangited iti numerom kenkuana. Ti ammok, adda laeng ibagana kenka. Ngem idi sakbay ti koronasion, nangngegko ti saritaanda ken ni Carmela. Pinagpinnustaandaka laeng, bro!”
(Adda tuloyna)


text:
STA. CRUZ, Ilocos Sur – Maysa a trading center ti tabako ditoy nga ili ti sinerrek dagiti mannanakaw itay nabiit ket intarayda ti koleksion a kuarta ken laptop.
Segun iti report, agdagup iti P414,000 ti koleksion a kuarta a mapapati a nakakabil iti vault ken dua a laptop ti kinasakas dagiti di pay nabigbig a mannanakaw iti maysa a trading center nga adda iti compound ti Philip Morris Fortune Tobaco Corporation ditoy nga ili.
Iti inisial nga inbestigason, mapapati a kimmalay-at dagiti mannanakaw iti bakod, sada dinadael ti ridaw iti iseserrekda iti admin section.
Naduktalan ti panagtakaw idi mapan agdalus ti dianitor iti nasao nga opisina.#


text:
Mabini, Batangas
Ti Mabini ket maysa a primera klase nga ili iti probinsia ti Batangas iti Filipinas.
Dagiti baranggay[urnosen | urnosen ti taudan]
Ti Mabini ket nabingbingay a politikal iti 34 a barbaranggay.[2]
- Anilao Proper
- Anilao East
- Bagalangit
- Bulacan
- Calamias
- Estrella
- Gasang
- Laurel
- Ligaya
- Mainaga
- Mainit
- Majuben
- Malimatoc I
- Malimatoc II
- Nag-Iba
- Pilahan
- Poblacion
- Pulang Lupa
- Pulong Anahao
- Pulong Balibaguhan
- Pulong Niogan
- Saguing
- Sampaguita
- San Francisco
- San Jose
- San Juan
- San Teodoro
- Santa Ana
- Santa Mesa
- Santo Niño
- Santo Tomas
- Solo
- Talaga Proper
- Talaga East
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Batangas". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Batangas". Datos ti Populasion ti Ili. Dibision ti Panagsukisok ti LWUA. Naala idi 14 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
SANTIAGO, Ilocos Sur – Bangkayen a nasarakan ti mangngalap dua nga aldaw kalpasan a naireport a mapukpukaw idi Abril 3.
Nasarakan da Rodel Javillonar Doria, 43, ken Brillante Dela Rosa Cabuerñas, agpada a mangngalap ken residente iti Barangay Mantanas, Sta. Cruz, a maysan a bangkay ni Orlando Vergara y Quiming, 45, awanan asawa, kalugaranda met laeng iti nadakamat a barangay iti kabaybayan a paset daytoy nga ili idi agarup 8:00 ti bigat ti Abril 5.
Sakbayna, inreport ni Barangay Kagawad Enriqueta Javillonar y Dela Cruz iti polis a mapukpukaw ti kaanakanna a ni Vergara sipud pay idi timmapog iti baybay ni Vergara idi agsapa ti Abril 3 a naglugan iti bangkana a nagmarka iti Edi Boy.
Agmaymaysa ni Vergara a napan nagkalap iti dayta a petsa.
Narekobre ti bangkana iti baybay ti Barangay Dili ngem awan ti biktima.#


text:
Opisial a pagsasao
Ti maysa nga opisial a pagsasao ket ti pagsasao a naikkan iti naipangpangruna a nainkalintegan a kasasaad iti naisangayan a pagilian, estado, wenno dadduma a pagturayan. Kadawyan a ti opisial a pagsasao ti pagilian ket mangibagbaga iti pagsasao nga inus-usar iti kaunegan ti gobierno (kas dagiti korte, parlamento, administrasion).[1] Gapu ta "ti pamay-an ti panangiyebkas iti tattao ket saan a mabaliwan babaen ti linteg",[2] ti termino nga "opisial a pagsasao" ket saan a tipiko a mangibaga iti pagsasao nga inus-usar bababen dagiti tattao wenno pagilian, ngem babaen ti gobiernona.[3]
Iti sangalubongan, adda dagiti 178 a pagilian nga addaan iti saan a basbassit ngem maysa nga opisial a pagsasao, ken 101 kadagitoy a pagilian ket mangbigbig iti ad-adu ngem maysa a pagsasao. Adu kadagiti batay-linteg iti lubong ket mangibaga iti maysa wenno ad-adu nga opisial a pagsasao ken/wenno dagiti nailian a pagsasao.[4][5]Adda met dagiti pagilian nga agus-usar iti designasion iti opisial a pagsaao a mangpabileg kadagiti grupo ti indihenio babaen ti panangited kaniada iti panagserrek iti gobierno iti patneng a pagsasaoda. Kadagiti pagilian a saan a pormal a mangidesignado iti maysa nga opisial a pagsasao, kadawyan a maparang-ay ti de facto a nailian a pagsasao. Ti Ingles ket ti kaaduan nga opisial a pagsasao, nga addaan iti kasasaad a mabigbigan kadagiti 51 a pagilians. Adu pay a mabigbigan ti Arabiko, Pranses, ken Espaniol.
Ti maysa nga opisial a pagsasao a maysa pay nga indihenio a pagsasao ket tinawtawagan nga endoglosiko, ti maysa a saan nga indihenio ket eksoglosiko.[6] Iti maysa a pagarigan ket ti Nigeria nga addaan kadagiti tallo nga endoglosiko nga opsial a pagsasao. Ti kayat a sawen daytoy, ti pagilian ket mangigandat a mangprotekta dagiti indihenio a pagsasao ngem urayno kasta mangbigbig pay iti Ingles kas iti bukodna a lingua franca.
Dagiti nagibasaran[urnosen | urnosen ti taudan]
- ^ "Official Language", Concise Oxford Companion to the English Language, Ed. Tom McArthur, Oxford University Press, 1998.
- ^ The Status of Languages in Puerto Rico. Luis Muñiz-Arguelles. Unibersidad ti Puerto Rico. 1986. Panid 466. Naala idi 23 Nobiembre 2012.
- ^ Pueblo v. Tribunal Superior, 92 D.P.R. 596 (1965). Translation taken from the English text, 92 P.R.R. 580 (1965), p. 588-589. See also LOPEZ-BARALT NEGRON, "Pueblo v. Tribunal Superior: Español: Idioma del proceso judicial", 36 Revista Juridica de la Universidad de Puerto Rico. 396 (1967), and VIENTOS-GASTON, "Informe del Procurador General sobre el idioma", 36 Rev. Col. Ab. (P.R.) 843 (1975).
- ^ "Read about "Official or national languages" on Constitute". Naala idi 2016-03-28.
- ^ "L'aménagement linguistique dans le monde: page d'accueil". www.axl.cefan.ulaval.ca. Naala idi 2016-03-28.
- ^ endoglossic ken exoglossic iti OxfordDictionaries.com.
Adu pay a mabasbasa[urnosen | urnosen ti taudan]
- Writing Systems of the World: Alphabets, Syllabaries, Pictograms (1990), ISBN 0-8048-1654-9 — ilistan dagiti opisial apagsasao iti lubong, ken dagiti dadduma pay a pakaammo.
Dagiti islpo ti ruar[urnosen | urnosen ti taudan]
- Dagiti pagsasao babaen ti pagilian iti The World Factbook


text:
Iti Wikipedia, ti pannakapatalged ket kaibuksilanna a ti tattao nga agbasbasa ken agur-urnos ti ensiklopedia ket mabalinda a kumita no dayta a pakaammo ket nagtaud iti maysa a mapagtalkan a taudan. Ti Wikipedia ket saan nga agipabpablaak ti kasisigud a panagsukimat. Ti linaonna ket maikeddeng babaen ti naipablaaken a pakaammo, imbes a dagiti bukod a panagsanay ken pammati dagiti editor. Uray no siguradoka a ti maysa a banag ket pudno, daytoy ket nasken a mapatalgedan sakbay a mainayonmo daytoy.[1] No dagiti mapatalgedan a taudan ket di umanamong, dagiti pannakaisuppiatda ket nasken a mairepresenta manipud ti agmangngamangnga a nalinteg a pamanunutan.
Amin a banag iti nangruna nga espasio ti Wikipedia, ken mairaman amin dagiti adda nga artikulo, dagiti listaan ken dagiti panangipalpalawag a titulo, ket naskenda a mapatalgedan. Amin nga inadaw a sasao ken dagiti ania man a banag a dagiti pannakapatalged ket naisuppiatan wenno mabalin a suppiaten, ket naskenda a mangiraman ti maysa a nailinia a dakamat a dagus a mangsuporta ti banag. Ti ania man a banag a makasapul ti taudan ngem awan met ti taudanna ket mabalin a maikkat, ken dagiti awan taudanna a maisuppiatan a banag a maipanggep ti sibibiag a tattao ket nasken a mapardasan a maikkat. Ti Pannakapatalged, Awan ti kasisigud a panagsukimat ken Agmangngamangnga a nalinteg a pamanunutan ket dagiti bugas nga annuroten ti linaon ti Wikipedia. Dagitoy ket agtitinnulong a mangikeddeng ti linaon, tapno dagiti agur-urnos ket maawatanda dagiti kangrunaan a puntos dagitoy tallo. Dagiti artikulo ket naskenda pay a tumungpal iti annuroten ti karbengan ti kopia.


text:
VIGAN CITY – Maysa a pastoral statement ti inruar itay nabiit ti simbaan ditoy a nangkondenaranna iti mapapati a political violence iti probinsia.
Iti pastoral statement a pinirmaan ni Arsobispo Ernesto Salgado, kinunana a “ti sibubukel a Simbaan ti Nueva Segovia nga idadauluanmi, kondenarenna daytoy a “kinaranggas ken kinaulpit ken dagiti amin a panagabuso iti bileg wenno turay.”
Dinakamat ti pastoral statement ti “nakaam-ames a pannakapapatay” da Artemio Tugade, dati a barangay captain ti Cabaroan, Sta. Maria ken Cecilio Tolentino a taga-Magsingal, agpada a kandidato a para konsehal iti ilida.
Pinapatay ti dua a tattao a nakalugan iti amarilio a Honda XRM motorcycle ni Tugade bayat ti panagdaliasat ti motorsiklona iti Poblacion Norte, Sta. Maria, Ilocos Sur iti 11:30 ti aldaw idi Enero 6.
Pinaltogan met ti dua a tattao a nakalugan iti motorsiklo ni Tolentino iti sanguanan ti balayna iti Barangay San Vicente, Magsingal, Ilocos Sur.
Saan pay a nabigbig dagiti nangisayangkat iti pammapatay kadagiti dua a biktima.
“Ti panagpapatay, panangranggas ken pammutbuteng iti pada a tao tapno matagikua ti saad ti turay ket maikaniwas iti linteg ti Dios. Ipamatmatna ti kinaawan panangipateg iti biag a sagut ti Dios. Ipakitana ti kinaawan panagraem iti kinatan-ok ti tao ken kinaawan panagbuteng iti Dios…” kinuna ti nasao a pastoral statement.
“…Dagiti sumagmamano a di pulos makonsensia a pumatay, manggundaway wenno agaramat kadagiti killo a pamuspusan tapno laeng matagikua ken agtalinaed iti saad ti bileg ken turay. Iti kastoy a kasasaad, agbalin ti eleksion a bambanti wenno moro-moro agsipud ta daytoy a proseso, agbalin a tengngel dagiti addaan bileg a mangkontrol iti resulta babaen ti panagpapatay, pammutbuteng, panagsuitik, panangallilaw wenno panaggatang,” kinuna pay ti pastoral letter idinto nga innayonna nga “amin dagitoy, maikontra iti pagayatan ti Dios ket tubengda iti sapasap a panagdur-as ken igigin-awa iti biag.”
Kinuna pay ti pastoral statement a “nasken a tubngarentayo itan ti amin a kinakillo, panangallilaw ken pananggundaway” sana dinawat kadagiti amin a maseknan nga ahensia ti gobierno tapno tuntonenda ti naan-anay a hustisia para kada Tugade ken Tolentino ken amin a biktima ti political violence.
“Maipamatmat koma a patas ti pannakaipakat ti linteg ket awan pabpaboranna. Nasken a ti linteg birokenna dagiti nagbasol tapno ikaroda dagiti dakes nga inaramidda,” kinuna ti pastoral statement.
“Kasapulan ti nainget a pannakaipatungpal ti election gun ban tapno maliklikan ti ad-adu pay a pasamak ti kinaranggas…” inyunay-unay ti pastoral statement sana indagadag a “liklikan ti panangibutos kadagiti tao a narungsot, naranggas, ken manangallilaw…kunniber, suitik ken aggatang iti butos… naagum wenno nagamrud iti saad ken turay…#


text:
Copenhagen
Ti Copenhagen ( /ˈkoʊpənheɪɡən/ or /ˈkoʊpənhɑːɡən/; Danes: København panangibalikas [kʰøb̥m̩ˈhɑʊ̯ˀn] ( denggen), Latin: Hafnia) ket isu ti kapitolio iti Dinamarka ken isu pay daytoy ti kaaduan ti populasion a siudad, nga adda ti urbano a populasion iti 1,213,822 (manipud idi 1 Enero 2012[pabaroen]) ken adda ti metropolitano a populasion iti 1,931,467 (manipud idi 1 Enero 2012[pabaroen]). Ti pinakalpas iti transnasional Øresund a Rangtay idi 2000, ti Copenhagen nagbalin a sentro iti umadadu a panagtitipon iti Øresund a Rehion. Iti uneg ti daytoy a rehion, ti Copenhagen ken ti Suéko a siudad iti Malmö ket dumakdakkelda kadagiti naitipon a metropolitano a lugar.[3][4][5] Ti Copenhagen ket naisanglad kadagiti isla iti Zealand ken Amager.
Immuna a nadokumentuan idi maika-11 a siglo, ti Copenhagen ket nagbalin a kapitolio iti Dinamarka iti pakauna iti maika-15 a siglo. Idi agdama ti maika-17 a siglo, babaen ti turay ni Kristiano IV, daytoy ket nagbalin a naipangruna a rehional a sentro.
Ti Copenhagen ket maysa a naipangpangruna a rehional a sentro iti kultura, komersio, midia, ken siensia, a kas naibaga babaen dagiti nadumaduma a sunda ken panakairanggo (kitaen ti Internasional a panakairanggo dita baba). Ti Siensia ti kabibiag, pakaammo ti teknolohia ken pagipatpatulod ket dagitoy ti naisangayan a paset, ken ti panagsukisok ken panagrang-ay ket agitited ti nagruna a papel ti ekonomia ti siudad. Dagiti nasayaat a lokasionna ken dagiti nasayaat a patakder, nga adda ti kadakkelan nga eropuerto iti Eskandinabia,[6] Kastrup, nga adda ti kaadayo a 14 a minutos babaen ti perokaril manipud ti sentro ti siudad, ket nagpakabael daytoy a maysa a rehional a sentro ken nalatak a lokasion para kadagiti rehional a kuartel[7] ken dagiti pagbibinnagbagaan.
Ti Copenhagen ken kanayon a naipammadayawan a kas maysa kadagiti siudad nga adda ti nasayaat a kita ti kabibiag.[8][9][10] Daytoy ket naikapanunutan pay a maysa kadagiti gayyem ti katutubo a siudad. Ti danum iti uneg ti sangladan ket nadalus ken natalged a paglangoyan. 36% kadagiti umili ket mapanda agtrabaho nga agusar babaen ti bisikle. Iti inaldaw, agbisikletada iti dagup nga 1.2 a riwriw a km.[11]
Manipud ti kalpasan iti mileneia, ti Copenhagen ket nakakita ti napigsa nga urbano ken kultural a panagrangrang-ay. Daytoy ket gapu kadagiti adu a puonan dagiti kultural a pasilidad ken dagiti pay imprastraktura ken dagiti baro nga allon dagiti narang-ay nga agdardaremdem, dagiti kosinero ken dagiti arkitekto.[9]
Dagiti nagibasaran[urnosen | urnosen ti taudan]
- ^ "Dagiti Estadistika ti Dinamarka: Siudad ti Copenhagen/Urbano a Lugar (Københavns Kommune, Hovedstadsområdet), 2011 (dagiti tabla: FOLK1, BEF44)". Dagiti Estadistika ti Dinamarka. Naiyarkibo manipud iti kasisigud idi 2012-01-19. Naala idi 19 Enero 2012.
- ^ "OECD: Territorial Review Copenhagen, 2009, p. 34". Københavns Kommune. Naiyarkibo manipud iti kasisigud idi 2012-01-19.
- ^ "Apay a ti Dinamarka? Ti kasayaatana lugar ti panag-negosio". Ministro iti Ganganaet a Panakibiang iti Dinamarka. Naiyarkibo manipud iti kasisigud idi 2012-01-27.
- ^ "Dagiti mayor iti siudad: Dagiti Danes ken Sueko a rehion ket nagibbet iti bileg tapno makaaramidda ti dua a pagilian a metropolis". Dagiti mayor ti siudad. Naiyarkibo manipud iti kasisigud idi 2012-01-26. Naala idi 26 Enero 2012.
- ^ "Espaces transfrontaliers: Dagiti ballasiw a panagbeddengan a konurbasion". Espaces transfrontaliers. Naiyarkibo manipud iti kasisigud idi 2012-01-26. Naala idi 26 Enero 2012.
- ^ "Eropuerto ti Copenhagen". waymarking.com.
- ^ "Ti Copenhagen a Rehion ket Mairanggo a ti maika-3 idiay Lumaud a Europa para iti panagawis kadagiti Mangipagulo nga Opisina". Ministro iti Ganganaet a Panakibiang iti Dinamarka. 6 Enero 2009. Naiyarkibo manipud iti kasisigud idi 9 Mayo 2008. Naala idi 24 Hulio 2009.
- ^ "Maysa analatak a pagtaengan". Ministro iti Ganganaet a Panakibiang iti Dinamarka.
- ^ a b "Ti Copenhagen ket isu tikaesseman a siudan iti Eskandinabia". International Herald Tribune. Naiyarkibo manipud iti kasisigud idi 2007-06-25.
- ^ "Dagiti 10 a Kasayaatan a Pagtaengan idi Europa". Forbes. 21 Hulio 2008.
- ^ "Copenhagen – Siudad dagiti Agbisbisikleta". Siudad iti Copenhagen. Naiyarkibo manipud iti kasisigud idi 2010-08-01.


text:
SAN JUAN, Ilocos Sur – Inyendorso ni Gov. Deogracias Victor “DV” Savellano ti pannakairaman ti white corn kadagiti imula dagiti mannalon ti Ilocos Sur kalpasan ti pannakiuman-umanna kadagiti opisial ti Federated Farmers Association ken Municipal Agriculture and Fishery Council itay nabiit.
Segun ken ni Savellano, maysa daytoy nga addang tapno masupusopan ti panagkurang ti bagas gapuen ti agdama a krisis iti daytoy kangrunaan a taraon dagiti umili.
“Gapu ta ti white corn ti makitak a mabalin a mainayon iti bagas, masapul nga iyad-adutayo ti agmula iti daytoy tapno saantayo nga agbisin iti masanguanan,” kinuna ni Savellano.
Kinonsulta payen ti gobernador ni National Food Authority Provincial Manager Fortunato Bulao iti posible a pannakairaman ti white corn iti corn marketing assistance program a pagbinbinnuligan ita ti gobierno probinsial ken NFA. No matuloy ti nasao a gannuat, gatangenda dagiti white corn nga apit dagiti mannalon.
Nupay kasta, kinuna ti gobernador a saanto a mangted ti gobierno probinsial iti doleout projects kadagiti mannalon a masansan laeng a mab-abuso.
“Panawenen tapno masursuruan dagiti umili nga agsalukag, saan laeng a mangnamnama iti ited ti gobierno,” kinuna ti gobernador.
Malaksid iti white corn, indagadagna ti pannakapaadu ti produksion ti rootcrops kas iti kamote, kamoteng kahoy, tugi ken dadduma pay a makatulong tapno saan nga agbisin ti sangkaprobinsian sanguanan ti rice shortage a paspasaren ita ti pagilian.#


text:
Hulio 20
Ti Hulio 20 ti maika-201 nga aldaw ti tawen (maika-202 kadagiti bisiesto a tawen) iti kalendario a Gregoriano. Adda pay 164 nga al-aldaw ti nabati aginggana intono maungpot ti tawen.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1947 – Carlos Santana, naiyanak idiay Mehiko a gitarista ti rock
Pimmusay[urnosen | urnosen ti taudan]
- 1903 – Papa Leon XIII, Italiano a Papa ti Romano Katoliko (naipasngay 1810)
- 1973 – Bruce Lee, Insik-Amerikano a martial artist ken aktor (naipasngay 1940)


text:
Iti agdama, nagbunubon dagiti kameng ti Pug-os Farmers Association a nakagun-od ti proyekto ti CPAR ti DA-RFU 1 nga idauluan ni Mr. Elmer Bromeo iti kamatis ken tarong iti tallo a kaaray (plot) idinto ta adda met dua a kaaray nga ingiddan manen ti DA-LGU nga idauluan ni Mr. Obas Bill Baclig, AT iti nasao met la a klase ti bukel kas panagsagana iti panagmumula ti nateng iti masungad a Dry Season Crop 2012-2013.
Kabayatanna, naapit metten dagiti naimula a pechay, papaya, kangkong, ken agkalatkat nga utong iti uneg ken ruar ti Greenhouse. Mabalbalin manen a maapit ti naimula a hybrid a kamatis ken paria a naganaganan ti organiko iti agsumbangir a ligason ti Greenhouse. Inaldaw dagitoy nga as-asikasuen ni Mr. Gerry Tapuro, katulongan/katalek ti Munisipio nga agtaripato ti mulmula iti Greenhouse.
Ti Greenhouse ket napataud babaen iti proyekto nga ingannuat ti High Value Commercial Development Program (HVCDP) iti DA-RFU 1 ken Gobierno Munisipal nga idauluan ni Mayor Edgardo S. Cobangbang, Jr. tapno adda pagpatubuan ken pagpatan-ayan dagiti nangato ti kalidadna a cash crops a kas iti nateng ken kaarngina ket maiyallatiw ti wagas ken teknolohia ti pannakapatanorna kadagiti mannalon tapno mapadur-asda ti panagmulada ti nateng ken dadduma pay a mangnayon iti masapulanda a pakairanudan ti sapasap nga umili. # (Web In-Action)


text:
February 26, 2017
Educational tours, field trips, maiparit pay laeng—CHED
Imbilin ti Commission on Higher Education (CHED) itay lawasna ti pannakaiparit pay laeng ti pannakaiwayat dagiti educational tour ken field trip kadagiti amin a kolehio ken unibersidad ti gobierno ken pribado kalpasan ti aksidente iti bus iti Tanay, Rizal a nakatayan ti 15 nga estudiante ken nakadunoran ti adu pay a sabsabali.
Kinuna ni CHED Commissioner Prospero de Vera II nga inkeddeng ti CHED nga agpaut ti pannakaipawil dagiti educational tour ken field agingga iti di malpas ti imbestigasion iti aksidente iti Tanay, Rizal a napasamak idi Pebrero 20.
Napasamak ti aksidente bayat ti ipapan ti maysa kadagiti tourist bus a nakailuganan ti nasurok a 50 nga estudiante ti Bestlink College of the Philippines iti Quezon City iti Sacramento Adventure Camp iti Tanay, Rizal. Naidungpar ti bus iti maysa a poste ti koriente bayat ti isasalog daytoy iti Magnetic Hill.
(Naipablaak iti Bannawag, Marso 6, 2017 a bilang.)
Kinuna ni CHED Commissioner Prospero de Vera II nga inkeddeng ti CHED nga agpaut ti pannakaipawil dagiti educational tour ken field agingga iti di malpas ti imbestigasion iti aksidente iti Tanay, Rizal a napasamak idi Pebrero 20.
Napasamak ti aksidente bayat ti ipapan ti maysa kadagiti tourist bus a nakailuganan ti nasurok a 50 nga estudiante ti Bestlink College of the Philippines iti Quezon City iti Sacramento Adventure Camp iti Tanay, Rizal. Naidungpar ti bus iti maysa a poste ti koriente bayat ti isasalog daytoy iti Magnetic Hill.
(Naipablaak iti Bannawag, Marso 6, 2017 a bilang.)
Subscribe to: Post Comments (Atom)


text:
BANTAY, Ilocos Sur – Namunganay daytoy pammaltog iti panagriri dagiti annak a nakaigapuan ti komprontasion iti nagbaetan ti dua nga amma a nagtungpal iti pannakapaltog ti maysa.
Kas resultana, napilaan iti kaso a double frustrated homicide with attempted homicide iti provincial prosecutor, Vigan City ni Jonathan Guevara y Rigor, 37, naasawaan, residente iti Barangay Balaleng Laudenia, ditoy nga ili, gapu iti panangpaltogna kada Mocsana Adoma, 45, naasawaan; Akmad Mangorse, 38, naasawaan; ken Akisar Abdul Majeed, 13, Grade Vi pupil, agpapada a residente iti Barangay III, Bantay, Ilocos Sur idi malem ti Pebrero 3 iti sanguanan ti Balaleng Elementary School, ditoy met laeng nga ili.
Sakbay ti pammaltog, mapapati a nagringgor ti anak ni Guevara ken ti anak ni Adoma ket kinompronta ti suspek ti anak ti Muslim.
Mapapati a sinipat ni Guevara ti ubing a puon ti nagsangitan daytoy ket nagpulong iti amana.
Agpada da Guevara ken Adoma a nangitulod iti anakda iti eskuela ket ditoyda a nagengkuentro.
Mapapati a kinumpronta ni Adoma ti suspek sana dinisnog iti naminsan a puon ti nangasutan ni Guevara iti paltogna sana pinaltogan ni Adoma a nakairamanan da Akmad Mangorse ken Akisar Abdul Majeed.
Naglibas ti suspek kalpasan ti pammaltog idinto a naitaray dagiti biktima iti Metro Vigan Cooperative Hospital tapno maagasan dagiti sugatda.
Nakarekobre dagiti nagresponde a polis iti uppat a kapsula a nagtaud iti cal. 45 iti nakapasamakan ti pammaltog.#


text:
Kitkitaen met ita ti gobierno probinsial ti posible a pannakausar dagiti puerto a masarakan iti Caoayan ken San Esteban tapno mapagbalin a fishing ports idinto a mapagbalin a mineral ports ti Santa Port ken Narvacan Port. Mabalinto payen dagitoy a pakailuganan dagiti produkto iti talon ken dagiti makalapan iti kabaybayan. .
Napateg pay ti eropuerto para iti pannakapasantak ti turismo isu nga agtultuloy ti pannakarehabilitar ti Vigan Airport tapno mabalinton a pagsangladan dagiti daddadakkel nga eroplano ken tapno pumasa daytoy iti international standards. Apaman a makompleto daytoy, nadardaraston dagiti turista a dumanon iti Ilocos Sur. Kagiddan dayta ti napaspaspaston a taray ti negosio ditoy a deppaar.
Dua a dadakkel a proyekto ti kalsada ti kasapulan iti quadrant II. Babaen ti pannakikammayet ti gobierno probinsial iti North Quad ken Department of Public Works and Highways, maad-adalen ti pannakapapintas ti agdama a Sta. Maria (Ilocos Sur) -Pilar (Abra) road ken ti pannakailukat ti Ilocos Sur-Abra road via Banaoang, Bantay, Ilocos Sur ken San Quintin, Abra. Dagitoy ti mamagsilpo kadagiti dua a probinsia a makatulong iti pannakakissay no di man naan-anay a pannakapugipog ti insurhensia iti kabambantayan.
Tapno dumakkel ti apit iti tunggal mamulaan nga ektaria ken tapno maikkan iti solusion ti parikut iti padanum, ipursige ti gobierno probinsial nga ileppas ti Banaoang Pump Irrigation Project a kuna ti National Irrigation Administration a 90% ti nalpasen iti proyekto. No mangrugin ti operasionna, daytoy ti mangpasayak kadagiti kataltalonan ti Vigan, Sta. Catalina, Bantay, Caoayan, San Vicente, San Ildefonso, Sto. Domingo ken Magsingal.
Quadrant III: Metro Candon “Agribusiness and Light Industrial Ecozone”
Addaan iti populasion a 152,019 ti maikatlo a quadrant a buklen ti Candon City, Sta. Lucia, Sta. Cruz ken Tagudin. Adu dagiti proyekto a mabalin a maipan iti daytoy a paset ken mabalin a papuonan pay iti pribado a sektor.
Gapu ta iti siudad ti Candon ti pakasarakan iti kalawaan a katabakuan ken agmulmula met iti tabako dagiti tallo pay nga ili a karaman iti daytoy a quadrant, ditoy a maipasdek ti planta nga agaramid iti handmade ken commercial a papel manipud iti kayo ti tabako imbes nga iti Santa kas improponer ti National Tobacco Administration itay napan a tawen. Nupay kasta, dakkel ti mabusbos iti pannakaipasdek ti planta ken ti balor dagiti kasapulan a makinaria. Ngarud, agur-uray ti gobierno probinsial ken NTA iti foreign assistance wenno kadagiti pribado nga agipupuonan tapno mairugi ti proyekto. Malaksid kadagiti nadakamat nga ili, mabalin nga akomodaren ti planta dagiti kayo ti tabako manipud iti amin a paset ti probinsia ken uray pay iti sibubukel a Rehion I. No mairugi, makatulong daytoy iti pannakakissay ti panagtarikayo a mausar iti panagaramid iti papel malaksid nga agbalin a kanayonan a kita daytoy kadagiti mannalon ti tabako. Agbalin met a sisasagana a merkado dagiti opisina ti gobierno iti probinsia ken rehion a makasapul iti papel iti inaldaw-aldaw nga operasionda. No adda surplus, mabalin a mailako dagitoy iti Metro Manila ken dadduma pay a paset ti pagilian.
Iti agdama, maprosproseson dagiti produkto a mani ti Sta. Lucia tapno agbalin a peanut butter, choco-peanut, pulboron, ken dadduma pay babaen ti bassit a processing plant iti Barangay. Luba a tartarawidwidan ti maysa a barangay-based a kooperatiba. Tapno matulongan dagitoy nga industria, mangted ti gobierno probinsial iti kanayonan a pagpuonan tapno adda igatangda kadagiti kasapulan a makinaria. Itoy a wagas ad-adu ti maprosesoda ken mabalinda pay a paaduen dagiti produktoda babaen ti panagaramidda iti greaseless peanut a naikabil iti tetrapack ken crunchy coated peanut nga addaan iti agduduma a flavors.
Babaen ti panangmanehar ti kooperatiba kadagiti kalamansi producers, naipasdek ti bassit a processing plant ket sumagmamano metten a tawen sipud inrugi ti ili a Tagudin nga iproseso ti produktoda a kalamansi tapno agbalin a calamansi ready to drink ken concentrate. Kas suportana iti daytoy nga industria, nangipaay ti gobierno probinsial iti pondo iti kooperatiba tapno umadu dagiti produktoda babaen ti panagaramidda iti calamansi jam, wine ken mabalin a serkenda ti panagaramid iti facial wash ken facial cleanser a kalamansi ti mausar a kangrunaan a ramen.
Kasta met laeng ti kayat a mapasamak ti gobierno probinsial kadagiti dadduma pay a produkto a masarakan iti daytoy a quadrant kas iti panagpaut ti kalamay ken chichacorn tapno saan a madadael uray maibiahe iti ballasiw-taaw. Katinnulong ti gobierno probinsial ti opisina ti diputado iti maikadua a distrito a mangipaay kadagiti kasapulan. Babaen itoy a wagas, maikkat ti doleout iti pampanunot dagiti umili ta masursuruan dagitoy iti pannakamanehar ti kooperatiba. Tumulong met ti Department of Trade and Industry iti pannakapapintas ti label dagiti produkto tapno mabalin dagitoy nga ilinia iti dadakkel a merkado idinto a mangted iti technical assistance ti Department of Science and Technology tapno masiguro ti kinadalus ken kinasustansia dagiti produkto.
(Adda tuloyna)


text:
Ozamiz
Ti Siudad ti Ozamiz ket maysa a maika-3 a klase a siudad iti probinsia ti Misamis Occidental iti Filipinas.
Dagiti baranggay[urnosen | urnosen ti taudan]
Ti Siudad ti Ozamiz ket nabingbingay a politikal iti 51 a barbaranggay.[2]
- Aguada
- Bacolod
- Bagakay
- Balintawak
- Bañadero
- Baybay San Roque
- Baybay Santa Cruz
- Baybay Triunfo
- Bongbong
- Calabayan
- Capucao C.
- Capucao P.
- Carangan
- Carmen Annex
- Catadman-Manabay
- Cavinte
- Cogon
- Dalapang
- Diguan
- Dimaluna
- Doña Consuelo
- Embargo
- Gala
- Gango
- Gotokan Daku
- Gotokan Diot
- Guimad
- Guingona
- Kinuman Norte
- Kinuman Sur
- Labinay
- Labo
- Lam-an(Urban)
- Liposong
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Misamis Occidental". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Misamis Occidental". Datos ti Populasion ti Ili. Dibision ti Panagsukisok ti LWUA. Naala idi 19 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
CABUGAO, Ilocos Sur – Naagasan ti maysa nga spinner dolphin a naisadsad iti igid ti baybay ti Barangay Salapasap ditoy nga ili sa met la napalubosan iti taaw idi agsapa ti Disiembre 2.
Nasarakan ni Elpidio Solmerin y Zamora, 60, mannalon, residente ti nadakamat a barangay ti dolphin iti igid ti baybay ket inreportna iti polis a dagus met a nangayab ken ni Dr. Melvin Castro, municipal veterinarian, a mangagas kadagiti garumiad ken dunorna iti akinlikud a paset ti bagina.
Agatiddog ti dolphin iti 74 pulgada, ken addaan iti 35 a pulgada a diametro.
Sinaksian ti pannakabagi ti Bureau of Fisheries and Aquatic Resources, barangay officials, coast guard ken kameng ti media ti pannakaisubli ti dolphin iti baybay.#


text:
BANTAY, Ilocos Sur – Kinuna ti maysa nga opisial ti Simbaan ditoy a saan nga agpeggad ti panagbalin a santo ni Bishop Alfredo Versoza gapu iti maikontra a pangngeddeng ti Vatican mainaig iti Marian apparitions a napasamak iti Lipa, Batangas idi Agosto 1948.
Kinuna ni Msgr. Gary Formoso, vice postulator ti beatification ni Bishop Versoza, a ti kinatallugod ti taga-Vigan nga obispo iti Vatican ti pagpigsaan ti kaso ti panagbalinna a santo.
Kinuna ni Formoso nga idi indeklara ti Simbaan a saan a pudno ti aparision ni Santa Maria ken ti panagtudo dagiti petalo ti rosas, nupay personal a napadasan ni Bishop Versoza ti aparision, kas natallugod a pasurot ti Simbaan, sinurotna ti pammilin ti Vatican.
“Ingget tallugod ni Bishop Versoza iti Roma, ket nupay agrisrisiris iti kaungganna a pudpudno daydiay a milagro agsipud ta mismo a nasaksianna, nagulimek laengen agsipud ta dayta ti imbilin ti Roma. Kasta ti katallugod ni Bishop Versoza, isu a pagpigsaan ti kasona ti kinatallugodna,” kinuna ni Formoso.
Kinuna pay ni Formoso a ti personal a galad, gapuanan ken pannursuro ni Bishop Versoza dagiti material a maar-aramat tapno maiduron ti panagbalinna a santo.
Maipalagip nga idi 2015, imbilin ti Vatican ti panagbalin ni Bishop Versoza nga Adipen ti Dios. Daytoy ti umuna a titulo a maited kadagiti kualipikado nga agbalin a santo.
Ni Bishop Versoza ti obispo ti Lipa idi napasamak ti panagparang ni Birhen Maria idi 1948 ket nupay di namati idi damo iti aparision, mapapati a nasaksianna ti panagtudo dagiti petalo ti rosas isu nga impalubosna ti benerasion ken ni Birhen Maria.
Maysa met ni Bishop Alfredo Obviar, auxiliary bishop ti Lipa idi obispo ni Versoza, ti mapapati a nakapadas pay iti panagtudo dagiti petalo ti rosas ket kas ken ni Versoza maipagpagna met ti panagbalinna a santo.
Mapapati nga immuna a nagparang ti “napintas a babai a nakaaruat iti puraw” ken ni Teresita Castillo idi Agosto 1948. Kandidato idi ni Castillo nga agpaay iti monasterio ti Lipa, Batangas.
Idi Septiembre 13, nagparang ken ni Castillo ti napintas a babai a nagakkub dagiti imana bayat nga agkarkararag ken nakaiggem iti rosario iti makannawan nga imana. Iti kabigatanna, nagtudo dagiti petalo ti rosas iti monasterio.
Mapapati a naimaldit kadagiti petalo ti imahe ni Birhen Maria ken ni Jesus.
Idi agangay, nabigbig ti aparision a kas Our Lady, Mediatrix of all Graces.
Ngem iti inbestigasion nga insayangkat ti innem nga obispo idi 1951, naideklara a saan a pudno ti aparision ken peke ti panagtudo ti petalo ti rosas.
Kas maibatay met iti resulta ti naisayangkat a lokal nga inbestigasion, indeklara ni Lipa Archbishop Ramon Arguelles nga addaan ti Marian apparitions iti “supernatural a kagagalad ken maiparbeng iti narelihiosan a pammati”.
Ngem itay Mayo daytoy a tawen, indeklara ti Vatican ti saanna a panangaklon iti otentisidad ti Lipa apparitions. Imbilin met ti Congregation of the Doctrine of Faith a dagus a mawara aminen a komision a mangad-adal iti kuestion ti mapapati a supernatural a pagteng ti aparision iti Lipa. (TMN Team)


text:
AGLIKLIKAW pay laeng iti panunot ni Manong Sabas Mierkoles dagiti nabuyana a damag iti telebision idinto a nakaruaren iti bunggalo a balayda. Kaaduan kadagitoy ti maipanggep iti eleksion. Adda kapitan a pinaltoganda iti maysa nasulinek a lugar, maysa a kandidato a kagawad a tinambangda bayat ti panagawid daytoy, ken agkabsat nga agbalubal para kapitan.
Sabali a talaga ti eleksion itan, nakuna ni Manong Sabas iti nakemna. Maisakripisio uray ti napateg a biag tapno laeng magun-od dagiti dadduma a papili ti tarigagayanda a puesto.
Magagaran ngem nainayad ti panangpuligosna iti agmakatawenen a de-pilid a tugawna iti ikakamangna iti kalsada ti barangay. Insardengna sa timmaliaw iti daya iti apagapaman. Pinuligosna a pinaatras ti akinkanawan a pilid idinto a pasango met ti panangpuligosna iti kanigid a pilid tapno agpuligos pakannawan ti tugawna. Ad-adda a nagpuersa ti kanawan nga imana ta naapektaran ti kanigid a bagina iti pannakaatakena nasurok uppat a bulanen ti napalabas. Dakkel met ketdin ti nagdur-asan ti bagina. Patienna a dakkel ti naitulong ti mamitlo iti makalawas a panangilut ni Ester a kaanankanna a Physical Therapist kadagiti naapektaran a takiag ken sakana.
Itan, nakasangon iti laud nga agturong iti presinto. Pinatayyekna a pasango dagiti pilid ti tugawna. Pagammuan ta napatung-ed. Nagsanamtek. Ti ammona ket nalisianna ti kasla gemgem ti ubing a bato iti masanguanan ti kanawan a pilid. Nakarikna iti bara dagiti puon ti lapayagna. Ammona, kabaelannan ti magna babaen ti tugawna agingga iti nasurok a tallo gasut a metro ti kaadayona a presinto. Nasubokna ngamin itay malem a panagpalpalikawna manen iti paraangan. Ngem, dagitoy met ita kasla naiwarakiwak a dadakkel a bato iti kasla pagsungkaan a kalsada ti mangibayag kenkuana a makadanon. Numona ket agingga laeng iti alas tres ti panagawatda kadagiti agbotos. Alas dos singkon.
Inuyosna ti sangametro a nakayasan ken kasla tangan ti ima a kawayan iti bakrang ti tugawna. Saan a maaw-awan dayta iti tugawna ta adu ti pakasapulanna iti daytoy. Induronna ti bato a naikalso babaen ti iggemna a patit. Nagsanamtek a nangisubli iti nagyanan daytoy. Bimmara ti piditpiditna. No daytoy koma ngamin a dalan ti nangipunduan ni Kapitan Tiudi kadagiti nagdakkelan a pondo ti barangay nga inbagbaga ni tesorera idi Synchronized Barangay Assembly!
Nalagip ni Manong Sabas ni baketna, ni Manang Emiang. Kas kadagiti bato, paritan met daytoy a mapan agbotos. Naimbag ketdi ta insirnaatna ita ti tiempo. Agtudtudo idi naminsan. No saan la a watcher ni Kapitan Tiudi ni baketna ket parparitan koma manen ita daytoy a mapan agbotos.
Napaisem. Itay ngamin bigat a panagal-alisto ni baketna a mapan idiay presinto ket bassit laeng ti kinnan daytoy nupay paggugustona a pammigat ti torta a tarong ken nakilnat nga uggot ti kamotit a maigusugos iti kbl – kamatis, bugguong, lasona. Isu nga adu ti pinangaldaw ni Manong Sabas. Kabaelanna met ketdin ti tumakder a bukbukodna. Makapagluton iti gas stove ngem saanna pay unay kabaelan ti nakatakder a napaut.
“Saan kad’ a natangken ta ulom, lakayko.” Impetteng ni baketna idi kalman.
Makaunget ngem adda asi a naibinggas iti timek daytoy. “Maysa laeng ‘ta botosmo, Lakay. Ad-adda a mabayag a mapasublim ti sigud a kasasaad ti bagim no pilitem ti mapan agbotos.”
“Masapul ti lugartayo ti panagbalbaliw, baket.”
“Kaniak laeng, maasianak kenka. Marigatanka iti ipapanmo iti pagbotosan, lakay.”
“Napateg ti tunggal botos ti amin nga umili, baket. Nakasadag ti kasasaad ti barangay iti botostayo. Sa maysa, nalag-anto kadi ti riknam nga umawat iti aniaman a tulong ti barangay idinto a simple laeng a panagbotos ket dimo inaramid?”
“Dimo kadin ipapilit ta kayatmo, lakay. Iyal-alikakak laeng dayta salun-atmo.”
Saan idin a simmungbat ni Manong Sabas. Inuyosna ti nauneg nga anges iti barukongna. Simmeksek iti panunotna ni Rolando a kasinsinna. Agkasadarda iti tawenda nga uppat a pulo ket walo. Kuna daytoy iti text message-na idi naminsan a di kano agawid ta sayang kano ti sueldona nupay tallo nga ili laeng ti malabsan sa madanon ti pagob-obraanna. A, adda isuna a mangisaksakripisio iti salun-atna para iti lugarda ken iti pagilian idinto nga adda met dagiti masadut a mapan agbotos nupay masangoda koma. Inton nangabak daytay kandidato a ti la bolsana ti busbussogenna, sumanaodanton: awanen, mari, pagsungkaananen ti higante daytoy kalsada! Isu a dida sukatan dagiti pundi a bombilia dagiti streetlight tapno saan makita dagiti iruarda a kayo iti rabii.
Piman pay ti Pilipino, insanamtek ni Manong Sabas. Natuladna ti pagsasao ti maysa a kumparina.
(ADDA TULOYNA)


text:
VIGAN CITY – Dua nga anggulo ti kitkitaen dagiti polis iti pannakapaltog ti maysa a Muslim sadiay Barangay Nagsangalan ditoy nga ili idi rabii ti Hunio 7.
Maysa nga anggulo a kitkitaen dagiti inbestigador ti mapapati a pannakainbolbar ti biktima iti pannakapaltog ti maysa a kadaraanda iti uneg ti Muslim compound iti Zone 3, Bantay, Ilocos Sur idi Mayo 24, 2015.
Sabali pay nga anggulo ti mapapati a pannakainbolbar ti biktima iti illegal drug trade.
Pinaltogan dagiti armado a lalaki a nakalugan iti van ken nakasakay iti motorsiklo ni Mohaimen Olay y Ali aka Alex Olay y Bandrang, 32, awanan asawa ken residente iti Muslim Compound, Zone 3, Bantay, bayat nga agdaldaliasat ti kotsena a Honda City iti panipngeten a paset ti kalsada a sakup ti Barangay Nagsangalan, Vigan idi agarup 8:00 ti rabii ti nadakamat a petsa.
Nagsagrap ni Olay iti sugat iti makannigid a paset ti bagina, makannigid a takiagna, makannawan a sakana ken tianna.
Nasap-igan met ti likud ni Joanne Perez, 25, kalib-in ni Olay, idinto a nasugatan ti makannigid nga ima ni Emerson Perez, 4, anak ni Joanne.
Segun ken ni Olay, naggapuda iti Zone 3, Bantay ket idi makadanonda iti Barangay San Julian Sur, napaliiwna a maysa a puraw a van ken motorsiklo ti nangsursurot iti luganna.
Iti panagimbestiga ti PCLO a nakabase iti Bulag, Bantay, ken ti Keen Investigation Monitoring Action Team (Kimat), nakarekobreda iti walo a naiputok a kapsula ti cal. 45 ken dua nga slug ti mapapati a cal. 45.
Nakaduktal pay dagiti inbestigador iti homemade cal. 38 revolver Colt Cobra ken maysa a bala a naikarga iti cylinder, 5 a bala ti cal. 38 ken maysa a bullet proof vest.
Maysa pay a bala manipud iti cal. 45 ti mapapati a narekobre ni Van Jacob R. Rafal, security aide, iti pantalon ni Olay iti Gabriela Silang General Hospital; sabali laeng ti maysa nga slug ti cal. 45 iti owner type jeep ti biktima.
Naipaima amin dagiti kapsula ken buli ken ni SPO4 Gilberto A. Tolosa, inbestigador ti Vigan City police station.
Maipalagip a ni Olay ti kangrunaan a suspek iti maysa a shooting incident sadiay Muslim Compound, Zone 3, Bantay ket nayendorson ti kaso a murder maikontra kenkuana.#


text:
Annapolis, Maryland
Ti Annapolis (/əˈnæpəlɨs/) ket isu ti kapitolio ti Estado ti Maryland, ken ti pay tugaw ti kondado ti Kondado ti Anne Arundel. Daytoy ket mabirukan idiay Luek Chesapeake idiay sabangan ti Karayan Severn, iti 25 milia (40 km) nga abagatan ti Baltimore ken agarup a 30 milia (48 km) a daya ti Washington, DC. Ti Annapolis ket paset ti metropolitano a lugar ti Baltimore–Washington. Ti populasionna ket 38,394 manipud ti senso ti Estados Unidos idi 2010.
Ti siudad ket nagserbi a kas temporario a kapitolio ti Estados Unidos idi 1783–84 ken isu ti lugar idi ti Komperensia ti Kappia ti Annapolis, a natengngel idi Nobiembre 2007, idiay Akademia ti Marina ti Estados Unidos.
Dagiti nagibasaran[urnosen | urnosen ti taudan]
- ^ Garner, Bryan (2009). Garner's Modern American Usage (3 nga ed.). Oxford University Press. p. 238. ISBN 9780195382754.
Dagiti silpo ti ruar[urnosen | urnosen ti taudan]
Midia a mainaig iti Annapolis, Maryland iti Wikimedia Commons


text:
By Mancielito S. Tacadena ken Danny Antalan
BANTAY, Ilocos Sur – Umabot iti P14 milion ti nadadael iti benneg ti agrikultura gapu iti Bagyo Mina, daytoy ti pakpakauna a report manipud iti opisina ti agrikultura ditoy probinsia.
Segun ken ni Provincial Agriculturist Teofilo Quintal, agdagup iti P13,944,315.2 ti dinadael ni Bagyo Mina iti benneg ti agrikultura kas maibatay iti inisial a report manipud kadagiti nadumaduma nga ili iti probinsia.
Mapattapatta a ngumato pay ti pateg dagiti nadadael no maipatulod amin nga ili ti reportda.
Kinuna ni Quintal nga aganay a P10,959,255 ti gatad ti nadadael a pagay; P973,693.40 iti mais idinto a P2,011,367 met iti benneg ti fisheries gapu kadagiti naiyanud a fingerlings ken dandanin makalap a lames, fish cages, kasta metten iti maritangtang, balat ken dadduma pay.
Kabayatanna, umabot iti 2,658 a pamilia a buklen ti 11,757 a tattao ti naireport a naapektaran iti iduduprak ti Bagyo Mina iti Ilocos Sur iti maudi a lawas ti Agosto.
Iti report ti Provincial Social Welfare and Development idi agsapa ti Agosto 31, kakaruan a naapektaran ti ili a Santa nga umabot iti 5,990, sumaruno ti San Vicente (2,462), Candon City (1,430) ken ti Bantay (1,293).
Iti Vigan City, uppat a balay ti total a nadadael ken 7 a balay ti partially damaged; 1 ti totally damaged ken 5 ti partially damaged iti Sta. Catalina maigapu iti allawig. Naireport met a 10 a balay iti Tagudin ken 35 a balay iti San Emilio ti partially damaged.
Kabayatanna, tallo a lalaki a pakaibilangan ti maysa a tallo ti tawenna ti naireport a nalmes idinto a mapukpukaw ti tallo pay gapu iti pannakaiyanudda iti karayan maigapu ken ni Bagyo Mina.
Nainaganan dagiti nalmes a da Romeo Gregorio Dang-alan, 30, naasawaan, mannalon ken residente iti Sitio Butarag- Matue, Gregorio del Pilar, ken Mark Lester Agdeppa, 3, residente iti Barangay Rang-ay, Sinait, Ilocos Sur.
Naammuan manipud ken ni San Emilio Mayor Ferdinand Banua a mapukpukaw ni Roger Morqued, agnaed iti Barangay Kalumsing, San Emilio, Ilocos Sur; idinto a naireport a naiyanud da Rustom Paul Joaquin, residente iti Barangay Cayus, Quirino ken ti di nainaganan a gayyemna a taga-Barangay Dilong, Tubo, Abra idi bimmallasiwda iti napegges a karayan bayat ti ilalabas ti Bagyo Mina iti probinsia.
Naireport a natinnag ni Agdeppa iti imbornal iti asideg ti balayda idi malem ti Agosto 28 ket inyanud ti napegges nga agus. Nasarakan ti bangkayna iti kabigatanna.
Inreport met ni Mayor Luz Villalobos nga inyanud ti napegges nga agus ti karayan ni Dang-alan idi bimmallasiw iti karayan Butarag ket nasarakan ti bangkayna a tumtumpaw iti karayan a sakup ti Barangay Paratong, Sta. Cruz, Ilocos Sur.
Naammuan pay ken ni Villalobos nga adda nasugatan gapu iti pannakaikaglisna idiay Barangay Bussot a naidagidagi a naipan iti ospital iti Candon.
Kabayatanna, mapukpukawen ti namnama dagiti pamilia a sibibiag pay da Rustom Paul Joaquin ken ti kaduana a taga-Abra kalpasan nga inyanud ida ti napegges nga agus ti karayan iti nadakamat a barangay idi Agosto 27.
Segun iti report, bumallasiw koma dagiti dua iti karayan ngem dida nadaeran ti napegges nga agus ket naiyanudda.
Maysa nga Elf ken Forward truck ti inyanud ti napegges nga agus ti karayan Aluling, segun ken ni Mayor Benjamin Maggay ti Cervantes.
Iti met Candon City, naireport a nalmes ni Pedro Flores Abaya, 77, residente iti Barangay Paypayad idi malem ti Agosto 27.
Segun iti report, gapu ta saanda a mapasangpet ti amada a napan iti puttotda, sinukon ti anakna ngem nadatnganna laengen a tumtumpaw iti puttot.
Intarayda ti lakay iti ospital ngem naideklara a natayen.
Nupay kasta, di pay masierto no natay ti lakay gapu iti Bagyo Mina wenno naatake.


text:
Makapariribuk-pakinakem dagiti damag itay lawasna mainaig dagiti polis a nainbolbar kadagiti maikaniwas ken illegal nga aktibidad. Dakamatentayo dagitoy sumaganad:
Uppat a polis a kameng ti Manila Police District ti inakusaran ti maysa a Korean national a nangkikil kenkuana.
Segun iti report, nagsubang da Cho Yong-woo, 36, ken ni Kim Hae Sung iti maysa a restaurant iti Ermita, Manila gapu ta saan met laengen a bayadan ni Kim ti utangna a P500,000.00 ken ni Cho.
Dagiti akusado a polis ti nagresponde iti dayta a napasamak.
Kinuna ni Cho a binutbuteng dagiti polis a maibaludda gapu iti panangriribukda ngem no mangtedda iti P100,000.00, maruk-atanda ken awan ti kaso a maipila maikontra kadakuada.
Naipan dagiti dua iti MPD headquarters ket imbaga manen dagiti polis a mangiremedio ni Cho iti P50,000.00. Nakitinnawar ni Cho ket naipabassit ti dawdawaten dagiti polis iti P30,000.00.
Ngem idi naiyawaten ni Cho ti kuarta, saan met a nawayawayaan no di ket naipan iti prosecutor’s office ket naipababaen iti inquest proceedings para iti kaso a physical injuries.
Iti sabali a damag, natiliwan ti maysa a polis manipud iti National Capital Region Police Office (NCRPO) nga adda ikutna a droga.
Adda physical disabilities ti nasao a polis a naalana iti pannakipinnaltogna iti padana a polis a nagramut iti panagkinnusilapda.
Iti dayta a panagdueloda, natamaan met ti kinapinnaltog ti polis ngem nakarekobre daytoy, saan a kas kenkuana a narigaten a makapagna.
Ngem iti baet ti kaaddan ti rangkap ti bagina, agisaysayangkat gayam daytoy iti illegal nga aktibidad.
Iti sabali pay a damag, siam a polis ti naimplikar iti panagtakaw iti EDSA.
Iti pannakaisurat daytoy, boluntario a simmuko ti lima kadagiti akusado ngem mabirbirok pay laeng dagiti kaduada nga uppat.
Dagitoy a damag ti mangmanmantsa iti kapolisan ken mangpukpukaw iti panagtalek dagiti umili kadakuada.
Saan ngarud a nakakaskasdaaw nga adu a polis ti nababa ti moraleda gapu ta apektadoda iti dakes nga aramid dagiti sumagmamano nga itta a kabaddungalanda.
Ngem saan koma a paapektaran dagiti kaaduan a polis gapu iti aramid iti sumagmamano. Itultuloyda ketdi koma ti agserbi a sipupudno, ken mangibaklay iti pagrebbenganda kas pannakabagi ti linteg.
Laglagipenda koma a naipabaklay iti abagada ti pannakatagiben ti urnos ken talna, ken iti pannakaparukma kadagiti dakes nga elemento ken dagiti rinuker a tattao iti kagimongan. Saanda koma nga itulok a dadaelen laeng ti sumagmamano a polis ti imahe ti intero nga institusion. Saanda koma nga itulok a mapukaw ti panagtalek dagiti umili iti kapolisan gapu laeng iti dakes nga aramid ti sumagmamano.
Ta no awanen ti panagtalek dagiti umili iti polis, asino pay ti sabali a pagkamanganda iti kanito a kasapulanda ti tulong?#